ΒΟΥΛΗ ΤΩΝ ΕΛΛΗΝΩΝ
ΠΕΡΙΟΔΟΣ Κ΄- ΣΥΝΟΔΟΣ B΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ

                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα, σήμερα, 19 Μαΐου 2025, ημέρα  Δευτέρα και ώρα 16.00΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προεδρεύοντος αυτής, κυρίου Ιωάννη Ανδριανού, με θέμα ημερήσιας διάταξης: ««Συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης»».  (3η συνεδρίαση). 
Στη συνεδρίαση παρέστησαν ο Υφυπουργός Εξωτερικών, κ. Αναστάσιος (Τάσος) Χατζηβασιλείου, καθώς και αρμόδιοι υπηρεσιακοί παράγοντες.
Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
 	Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος,  Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Παπαναστάσης Νικόλαος, Δελής Ιωάννης, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Γαυγιωτάκης Μιχαήλ και Σαράκης Παύλος.

ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Κυρίες και κύριοι συνάδελφοι, αρχίζει η τρίτη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερησίας διάταξης τη ««Συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης»».  
Στο σημείο αυτό καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.
Τον λόγο έχει ο Εισηγητής της Πλειοψηφίας, κ. Ιωάννης Οικονόμου.
ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας): Υπέρ.
 ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Τον λόγο έχει ο Εισηγητής της Μειοψηφίας, κ. Δημήτριος Μάντζος.
ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας): Επιφύλαξη.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Τον λόγο έχει η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Ειρήνη (Ρένα) Δούρου.
ΕΙΡΗΝΗ (ΡΕΝΑ) ΔΟΥΡΟΥ (Εισηγήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Επιφύλαξη.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Τον λόγο έχει η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Διαμάντω Μανωλάκου.
 ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Κατά.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Αθανασία(Σία) Αναγνωστοπούλου.
ΑΘΑΝΑΣΙΑ(ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Επιφύλαξη.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Τάσος Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Επιφύλαξη.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Επιφύλαξη.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αλέξανδρος Ζερβέας.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Επιφύλαξη.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Συνεπώς το σχέδιο νόμου του Υπουργείου Εξωτερικών γίνεται δεκτό επί της αρχής κατά πλειοψηφία.
 Κυρίες και κύριοι συνάδελφοι, εισερχόμαστε στη συζήτηση επί των άρθρων.
 Τον λόγο έχει ο Εισηγητής της Πλειοψηφίας, κ. Ιωάννης Οικονόμου.
ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας): Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, επιτρέψτε μου πριν να εισέλθω στο νομοσχέδιο νομίζω, αξίζει τον κόπο να κάνουμε μια αναφορά στην Επιτροπή μας.
 Σήμερα είναι ημέρα μνήμης της Γενοκτονίας των Ελλήνων του Πόντου, αποτελεί έναν ουσιαστικό, ένα βαθιά συμβολικό σταθμό για τον Ελληνισμό όχι μόνο ως φόρος τιμής στα θύματα της Τουρκικής θηριωδίας στις αρχές του 20ού αιώνα αλλά και ως υπενθύμιση της ανάγκης ιστορικής δικαίωσης και διατήρησης της συλλογικής μνήμης. 
Ιδιαίτερα σήμερα σε μια εποχή που η Τουρκία συνεχίζει να ακολουθεί μια αναθεωρητική πολιτική, συνεχίζει να αμφισβητεί διεθνείς συνθήκες, συνηθίζει να προκαλεί επιθετικά και να παρεμβαίνει σε προκλήσεις στο Αιγαίο, στην Κύπρο, στην Ανατολική Μεσόγειο. Νομίζω ότι η αναγνώριση της Γενοκτονίας αποκτά και μια σύγχρονη διάσταση, αποτελεί πράξη αντίστασης απέναντι στη λήθη και μήνυμα πως τα εγκλήματα κατά της ανθρωπότητας ούτε ξεχνιούνται ούτε διαγράφονται με το χρόνο.
 Το νομοσχέδιο που συζητάμε σήμερα, το σχέδιο νόμου, κύριε Πρόεδρε, κύριε Υπουργέ, κυρίες και κύριοι συνάδελφοι, προσδιορίζει μια σειρά από κρίσιμα μέτρα που βοηθούν στην αποτελεσματική αντιμετώπιση της απειλής που περιγράφει, δηλαδή της απειλής απέναντι σε ξένους επενδυτές από τρίτες χώρες για ζητήματα άμυνας και ασφάλειας σε μια σειρά από επενδύσεις έτσι όπως αυτές προσδιορίζονται μέσα στο νομοσχέδιο και ταυτόχρονα εναρμονίζει το θεσμικό πλαίσιο και στη Χώρα μας με την πλειονότητα των Κρατών Μελών της Ευρωπαϊκής Ένωσης, καθορίζοντας τον μηχανισμό λειτουργίας και ελέγχου των Άμεσων Ξένων Επενδύσεων για τους λόγους δημόσιας τάξης και ασφάλειας όπως προείπα. 
Άμεσες ξένες επενδύσεις και ασφάλεια, είναι οι δύο βασικές έννοιες του υπό συζήτηση νομοσχεδίου και θα ήθελα λίγο πριν μπω στην παρουσίαση των άρθρων να μείνω λίγο παραπάνω σε αυτά. Οι άμεσες ξένες επενδύσεις είναι απαραίτητες τόσο οικονομικά όσο και για την εισαγωγή τεχνολογίας, που σε αρκετούς τομείς είναι πραγματικότητα δυστυχώς λείπει από τη χώρα μας. Ιδιώτες, επιχειρηματικά σχήματα, ακόμη και κρατικές επιχειρήσεις, ακόμη και κυβερνήσεις, επενδύουν σε ολόκληρο τον κόσμο αναζητώντας επιχειρηματικές ευκαιρίες και δημιουργούν ανάλογα ανταγωνιστικά πλεονεκτήματα εφόσον οι τοπικές οικονομίες μπορούν να διαχειριστούν ορθά αυτές τις επενδύσεις είτε θεσμικά είτε οικονομικά είτε κοινωνικά. Για τη χώρα μας υπάρχουν τέτοια χαρακτηριστικά παραδείγματα της κατηγορίας αυτής, θα πάω στην περίοδο πριν από τα μνημόνια, είναι οι επενδύσεις που γίνανε στις τηλεπικοινωνίες, συγκεκριμένα στον ΟΤΕ, αλλά και στο λιμάνι του Πειραιά. Σήμερα για την Ελλάδα, ειδικά μετά την τεράστια πληγή που έχουν προκαλέσει τα μνημόνια στο σώμα του κράτους και της κοινωνίας, υπάρχει αδήριτα η ανάγκη να συνεχιστούν και να ενισχυθούν αυτές οι ξένες επενδύσεις. Γιατί εκτός από όλα τα υπόλοιπα προφανή μπορούν να μας βοηθήσουν ως χώρα και σε δύο πολύ κρίσιμους τομείς. Στην ανταγωνιστικότητα, που είναι απαραίτητη προϋπόθεση προκειμένου να μπορούμε να στηρίζουμε την οικονομία μας και κατ’ επέκταση ένα κοινωνικό μοντέλο που επιδιώκει την ευημερία, αλλά και την αλληλεγγύη και δεύτερον την παραγωγικότητα της εργασίας, η οποία δυστυχώς παραμένει πολύ χαμηλή σε σχέση με τον ευρωπαϊκό μέσο όρο και η αύξηση της οποίας θα μπορέσει να οδηγήσει σε μια ουσιαστική και γενναία ενίσχυση για νέα αύξηση των μισθών.
 Η πραγματικότητα είναι, γιατί ακούστηκε αρκετά αυτό στην Επιτροπή μας, ότι τα τελευταία χρόνια η Ελλάδα έχει σημειώσει σημαντική αύξηση στις άμεσες ξένες επενδύσεις συγκριτικά με τις προηγούμενες δεκαετίες. Σημειώνουμε σήμερα στον τομέα αυτό τις υψηλότερες επιδόσεις των τελευταίων 20 ετών. Η αύξηση των άμεσων ξένων επενδύσεων οφείλεται προφανώς στο γεγονός ότι η Ελλάδα έχει μετακινηθεί σταδιακά από την περίοδο της κρίσης και της δημοσιονομικής αστάθειας προς μια φάση σταθερότητας και ανάκαμψης, γεγονός που ενισχύει την ελκυστικότητα μας ως επενδυτικού προορισμού. Η πολιτική σταθερότητα που εξασφαλίσαμε, οι μεταρρυθμίσεις, η ψηφιοποίηση, η απλοποίηση των διαδικασιών στην ίδρυση των επιχειρήσεων, η αποτελεσματική αξιοποίηση πόρων του Ταμείου Ανάκαμψης, η χρηματοδότηση σε έργα στρατηγικών τομέων, όπως οι ανανεώσιμες πηγές ενέργειας και η τεχνολογία, έχουν διαδραματίσει καθοριστικό ρόλο στην επίδοση της χώρας μας. Τα ακίνητα, οι χρηματοπιστωτικές και ασφαλιστικές δραστηριότητες, οι μεταφορές, η πληροφορική, η φαρμακοβιομηχανία και η αποθήκευση ήταν οι βασικοί δέκτες που δέχτηκαν οι βασικές κατευθύνσεις των επενδύσεων στις οποίες αναφέρθηκα. 
Τώρα, λοιπόν, που η χώρα μπήκε για τα καλά στον χάρτη των άμεσων ξένων επενδύσεων, ο επόμενος μεγάλος στόχος μας πράγματι πρέπει να είναι η προσέλκυση ακόμα περισσότερων και ακόμα πιο σημαντικών επενδύσεων στη βιομηχανία, στον δευτερογενή τομέα, αλλά και στην πρωτογενή παραγωγή, έτσι ώστε να ενισχύσουμε την παραγωγική μας βάση. Πράγματι, πρέπει να πάμε σε ένα στάδιο, όπου πέρα από τα ακίνητα, θα προσελκύουμε εξίσου σημαντικές και μεγάλες επενδύσεις και σε άλλους τομείς. Επαναλαμβάνω, αφού καταφέραμε και μπήκαμε στο χάρτη μετά από απουσία πολλών πολλών ετών. 
Στο πλαίσιο, όμως, αυτό και τώρα έρχομαι στη δεύτερη έννοια, που μας απασχολεί κατά τη συζήτηση αυτού του νομοσχεδίου, χρειάζεται ιδιαίτερη προσοχή και εξονυχιστικός έλεγχος. Έρχομαι στην έννοια της ασφάλειας. Βασικός στόχος του ελέγχου είναι η προστασία εντός της Ελλάδας, αλλά και κατ’ επέκταση και εντός της ένωσης των κρατών μελών από τον κίνδυνο κακόβουλων επενδυτών από τρίτες χώρες που ενδέχεται να αποκτήσουν τον έλεγχο σημαντικών περιουσιακών στοιχείων ή και επιχειρήσεων κρίσιμης ζωτικής σημασίας για την απρόσκοπτη διατήρηση της ασφάλειας ή της δημόσιας τάξης τόσο στον εθνικό χώρο όσο και στην ένωση. Χρειάζεται, λοιπόν, πολύ μεγάλη προσοχή σε ότι αφορά την εξακρίβωση των πηγών του χρήματος. Χρειάζεται προσοχή στο να μη γίνονται οι επενδύσεις αυτές όχημα για τη διευκόλυνση και την προαγωγή εγκληματικών δραστηριοτήτων. Να μην χρησιμοποιούνται τέτοια σχήματα για τον έλεγχο κρίσιμων εθνικών υποδομών ως βιτρίνες κρατών που έχουν αλλότριες και περίεργες επιδιώξεις. Και τέλος χρειάζεται και αυξημένη προσοχή σε επενδύσεις που γίνονται από κρατικές εταιρείες ή κυβερνήσεις, ώστε να μην αποκτήσουν πρόσβαση σε πληροφορίες και εθνικά κρίσιμες υποδομές.
 Το νομοσχέδιο που συζητάμε σήμερα, στα 17 του άρθρα και στο παράρτημα, έρχεται να υποστηρίξει αυτό τον στόχο. Στα πρώτα δύο άρθρα, περιγράφεται ο σκοπός και το αντικείμενο του νομοσχεδίου, που δεν είναι άλλο από τον προσδιορισμό των μέτρων για την εφαρμογή του κανονισμού 2019/452 και η εξασφάλιση της ευθυγράμμισης των εθνικών μέτρων με το ενωσιακό δίκαιο για την προστασία της ασφάλειας και της δημόσιας τάξης από τον κίνδυνο που ενδέχεται να συνιστούν ορισμένες άμεσες ξένες επενδύσεις για τη χώρα. 
	Στο άρθρο 3, περιγράφονται οι ορισμοί που ισχύουν για τους σκοπούς του παρόντος νομοσχεδίου. Τι εννοούμε λέγοντας επιχείρηση, ξένος επενδυτής, επιχείρηση «Στόχος», μηχανισμός ελέγχου, επιτροπή ελέγχου άμεσων ξένων επενδύσεων και ούτω καθεξής.
 Στο άρθρο 5 περιγράφονται τα όργανα ελέγχου που είναι η Διυπουργική Επιτροπή Ελέγχου Άμεσων Ξένων Επενδύσεων, προσδιορίζεται ο κομβικός ρόλος της Διεύθυνσης Β1 Σχεδιασμού και Εξωστρέφειας σε ότι αφορά τον συντονισμό του όλου πρότζεκτ του ελέγχου και ορίζεται ότι οι άμεσες ξένες επενδύσεις υπάγονται σε έλεγχο πριν την ολοκλήρωσή τους, ενώ για ορισμένες από αυτές υπάρχει και η δυνατότητα του αυτεπάγγελτου ελέγχου. 
Έρχομαι τώρα στα άρθρα 4 και 6, τα οποία σε συνδυασμό με το παράρτημα, ορίζονται ποιες άμεσες ξένες επενδύσεις εμπίπτουν στο πεδίο εφαρμογής του νόμου και ποιες εξαιρούνται. Ελέγχονται άμεσες ξένες επενδύσεις, που πραγματοποιούνται από φυσικό ή νομικό πρόσωπο που προέρχεται από τρίτη χώρα ή από κράτος μέλος της Ευρωπαϊκής Ένωσης, εφόσον ελέγχεται το επενδυτικό σχήμα, άμεσα ή έμμεσα, από φυσικό ή νομικό πρόσωπο που προέρχεται από τρίτη χώρα ή από κρατική αρχή ή κυβέρνηση τρίτης χώρας. Συμπεριλαμβανομένων και των Ενόπλων Δυνάμεων μέσω της ιδιοκτησιακής δομής ή της παροχής σημαντικής χρηματοδότησης που θα μπορούν να ασκούν. Αναφέρομαι σε τρίτη χώρα. 
Οι άμεσες ξένες επενδύσεις διαχωρίζονται σε ευαίσθητους και ιδιαίτερα ευαίσθητους τομείς. Όταν πρόκειται για ευαίσθητους τομείς, οι άμεσες ξένες επενδύσεις ελέγχονται για λόγους ασφάλειας ή δημόσιας τάξης. Όταν αφορά σε υποδομές, περιουσιακά στοιχεία, αγαθά, υπηρεσίες που είναι απαραίτητα για την παροχή βασικών υπηρεσιών στους τομείς της ενέργειας, των μεταφορών ή της ψηφιακής υποδομής και το ποσοστό συμμετοχής στην εταιρεία «Στόχος», στην εταιρεία δηλαδή που έρχονται να επενδύσουν οι ξένοι αυτοί επενδυτές, είναι τουλάχιστον 25%. 
Επίσης, ελέγχεται σε περίπτωση αύξησης συμμετοχής όλων των παραπάνω στην εταιρεία σε ποσοστό 30%, 40%, 50% και 75%. Όταν προέρχεται για ιδιαίτερα ευαίσθητους τομείς, οι άμεσες ξένες επενδύσεις ελέγχονται για όλους τους παραπάνω λόγους σε εταιρείες στόχους που αφορούν υποδομές, περιουσιακά στοιχεία, τεχνολογίες, αγαθά, υπηρεσίες συμπεριλαμβανομένων των υπηρεσιών έρευνας και ανάπτυξης σε τομείς άμυνας και εθνικής ασφάλειας, κυβερνοασφάλειας, τεχνητής νοημοσύνης, λιμενικές υποδομές, κρίσιμες υποθαλάσσιες υποδομές, τουριστικές υποδομές σε παραμεθόριες περιοχές και βεβαίως όταν στους ιδιαίτερα ευαίσθητους τομείς το ποσοστό κατ’ ελάχιστον είναι 10%. 
Ελέγχονται, επίσης, σε περίπτωση αύξησης συμμετοχής στην εταιρεία «Στόχο» σε ποσοστό 20%, 25%, 30%, 40%, 50%, 60%, 70% και 75%. Είναι σημαντικό και πρέπει να το ξεχωρίσουμε λίγο ότι για τον υπολογισμό του ποσοστού συμμετοχής στην επιχείρηση «Στόχος» συνυπολογίζονται σύμφωνα με το νομοσχέδιο μια σειρά από παράμετροι, όπως οι μετοχές και τα εταιρικά μερίδια που ανήκουν σε επιχείρηση του ομίλου του ξένου επενδυτή, σε μέλος της οικογένειας του ξένου επενδυτή, σε οργανισμό ή ίδρυμα που ελέγχουν τα μέλη της οικογένειας του ξένου επενδυτή και συνυπολογίζονται και διάφορες άλλες εξωτερικές συμφωνίες που αφορούν δικαιώματα ψήφου και σύναψη συμβάσεων. Με τον τρόπο αυτό, δηλαδή, καλύπτεται ένα ευρύ φάσμα είτε προφανούς είτε λιγότερο προφανούς ελέγχου του επενδυτικού σχήματος από τον ξένο επενδυτή. 
Στα άρθρα 7, 8, 9 και 10 περιγράφονται τα στάδια, η διαδικασία και το χρονοδιάγραμμα του ελέγχου. Πέραν του αυτεπάγγελτου ελέγχου, ορίζεται ότι ο ξένος επενδυτής του οποίου η επένδυση εμπίπτει στο πεδίο εφαρμογής του σχεδίου νόμου, οφείλει πριν από την ολοκλήρωσή της να υποβάλει στη Β1 Διεύθυνση πλήρη φάκελο της επένδυσης, ο οποίος στη συνέχεια κοινοποιείται στην αρμόδια Διυπουργική Επιτροπή για έλεγχο. Η διάρκεια της φάσης αυτής από την υποβολή δηλαδή του αιτήματος για έλεγχο μέχρι τη διαβίβαση στη Διυπουργική Επιτροπή διαρκεί 10 με 15 ημέρες. Στη συνέχεια, η Διυπουργική Επιτροπή είτε εκδίδει ομόφωνη απόφαση, ότι δεν βρίσκει κάποιο λόγο να συνεχίσει όλη τη διαδικασία, άρα απόφαση απαλλαγής από τον έλεγχο εντός 30 ημερών από την παραλαβή του φακέλου, είτε κινεί τη διαδικασία διεξοδικής έρευνας. Μεσολαβούν στάδια και δυνατότητες στην οποία η Β1 Διεύθυνση κοινοποιεί τη διαδικασία του ελέγχου στα αρμόδια ευρωπαϊκά όργανα και περιμένει από εκεί παρατηρήσεις. Διαδικασία κατά την οποία ειδικοί πραγματογνώμονες, εάν θεωρηθεί αναγκαίο, καταθέτουν τις δικές τους απόψεις και στη συνέχεια μέσα σε ένα χρονικό διάστημα 30 ημερών, αν δεν μεσολαβήσουν άλλα στάδια ή και κάπως λίγο αργότερα, διαβιβάζεται η εισήγηση της Διυπουργικής Επιτροπής στον Υπουργό Εξωτερικών, προκειμένου να αποφασίσει την έγκριση, την απαγόρευση, την αναστροφή ή την επιβολή συγκεκριμένων όρων μετριασμού της επένδυσης εντός μιας ενδεικτικής προθεσμίας 30 ημερών. Εάν δεν έχει αποφασίσει ή αν δεν αποφανθεί ο Υπουργός Εξωτερικών μέσα σε 60 ημέρες από τη διαβίβαση του φακέλου, τότε θεωρείται ότι η άμεση ξένη επένδυση έχει εγκριθεί. Βλέπουμε, λοιπόν, ότι και στην περιγραφή των χρόνων, τα χρονοδιαγράμματα είναι τέτοια που να μην δημιουργούν μεγάλο καθεστώς αβεβαιότητας, ομηρίας ή παράτασης διαφόρων εκκρεμοτήτων και στρεβλώσεων.
Στα άρθρα 11 και 12 περιγράφεται η εφαρμογή του μηχανισμού συνεργασίας για τον έλεγχο μεταξύ της Ελλάδας και της Ευρωπαϊκής Ένωσης και η αμφίδρομη ανταλλαγή απόψεων.
Στα άρθρα 13, 14 και 15 περιγράφονται αποτελέσματα και κυρώσεις από τη μη συμμόρφωση στις επιταγές του ελέγχου. Γίνεται ξεκάθαρο ότι η μη υποβολή αίτησης για υπαγωγή σε άμεσες ξένες επενδύσεις που εμπίπτει στο πεδίο εφαρμογής του νόμου ή η υποβολή αίτησης μετά την ολοκλήρωση, συνιστά λόγο επιβολής μέτρων μετριασμού η αναστροφή της.
Προβλέπονται συνέπειες από τη μη συμμόρφωση - δηλαδή, μη προσκόμιση των αναγκαίων εγγράφων, δυσχέρανση των διαδικασιών του ελέγχου από την πλευρά των επενδυτών. Προβλέπονται διοικητικά πρόστιμα από 5.000 έως 50.000, ενώ σε περίπτωση που η επένδυση προχωρά παρά την άρνηση υποβολής στοιχείων και ενώσω ο έλεγχος δεν έχει επιτρέψει κάτι τέτοιο, η διοικητική κύρωση μπορεί να φτάσει μέχρι και το διπλάσιο της αξίας της. 
Οι κυρώσεις περιλαμβάνουν απαγόρευση της επένδυσης - όπως είπα προηγουμένως -αναστροφή, επιβολή συγκεκριμένων μέτρων μετριασμού για την υλοποίηση της ΑΞΕ. Οι αποφάσεις επιβολής κυρώσεων λαμβάνονται από τον Υπουργό Εξωτερικών, κατόπιν εισήγησης της αρμόδιας Διυπουργικής Επιτροπής και κατόπιν ακρόασης του ξένου επενδυτή. 
Στα άρθρα 16 και 17 περιγράφονται οι απαραίτητες εξουσιοδοτικές διατάξεις με σημαντικότερη, κατά τη γνώμη μου, τη δυνατότητα τροποποίησης του παραρτήματος, δηλαδή των τομέων οι οποίοι αξιολογούνται κάθε φορά ότι «πρέπει να εμπίπτουν στους κανόνες εφαρμογής του νόμου». Αυτό έχει ιδιαίτερη σημασία και για την απόκτηση περισσότερης εμπειρίας, την αξιοποίηση εμπειρίας, αλλά και για την αξιοποίηση της εμπειρίας και της παρακολούθησης της συζήτησης που βρίσκεται σε εξέλιξη στην Ευρωπαϊκή Ένωση για την αλλαγή και τον εμπλουτισμό του Κανονισμού. 
Κύριε Πρόεδρε, κυρίες και κύριοι συνάδελφοι, οι τελευταίες γεωπολιτικές εξελίξεις μας δείχνουν ότι στην εξωτερική πολιτική δεν υπάρχει τίποτα που να είναι νομοτελειακό. Ούτε τα ζητήματα της ασφάλειας μπορεί να θεωρηθεί στις μέρες μας ότι «είναι στατικά» ή ότι «είναι μονοδιάστατα». Η Ελλάδα μαζί με την ενίσχυση της ισχύος της, με στόχο την αποτελεσματική αποτροπή και την υπεράσπιση της εδαφικής της ακεραιότητας, των κυριαρχικών μας δικαιωμάτων, του εθνικού μας συμφέροντος  γενικότερα, οφείλει να θωρακίζεται απέναντι σε κάθε είδους απειλή. Τέτοιο βήμα συνιστά το παρόν νομοσχέδιο, το νομοσχέδιο που συζητάμε σήμερα, το οποίο, παράλληλα, καθιστά την Ελλάδα έναν πιο αξιόπιστο επενδυτικό προορισμό, αφού διασφαλίζει διαφάνεια, σταθερότητα και προστασία κρίσιμων εθνικών συμφερόντων. 
Με το υπό συζήτηση νομοσχέδιο δημιουργούμε ένα λειτουργικό και αξιόπιστο πλαίσιο που διασφαλίζει τα εθνικά μας συμφέροντα, χωρίς να αποθαρρύνει σοβαρές και στρατηγικά ωφέλιμες επενδύσεις. 
Ευχαριστώ πολύ. 
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Ευχαριστώ και εγώ, κ. συνάδελφε. 
Το λόγο έχει, τώρα, ο Εισηγητής της Μειοψηφίας, ο κ. Δημήτρης Μάντζος, μέσω WebEx. 
ΔΗΜΗΤΡΙΟΣ ΜΑΝΤΖΟΣ (Εισηγητής της Μειοψηφίας): Ευχαριστώ πολύ, κ. Πρόεδρε. 
Για τα πρακτικά της Βουλής ενημερώνω το Σώμα ότι βρίσκομαι στο Παρίσι για το Συμβούλιο της Ευρώπης και την Επίτροπο Μετανάστευσης και συγγνώμη και ευχαριστώ για την κατανόηση και την καθυστερημένη σύνδεση και ευχαριστώ πολύ τον καλό συνάδελφο, τον κ. Μιχαηλίδη, που είναι πάντα εκεί, να συνδράμει. 
Είπαμε και στην επί της αρχής συζήτηση, κ.κ. συνάδελφοι, ότι πρόκειται για ένα σχέδιο νόμου, το οποίο αφορά σε έναν, πράγματι, σημαντικό Κανονισμό της Ευρωπαϊκής Ένωσης που κατατείνει στο βελτιωμένο έλεγχο των ξένων επενδύσεων στην Ένωση σε κομβικούς τομείς Ασφάλειας και Άμυνας και εκ του γεγονότος αυτού, προφανώς, η στάση μας είναι θετική, επιφυλασσόμενοι, προφανώς, εν όψει της Ολομέλειας και εν όψει των αλλαγών που μπορεί να υπάρξουν από την Κυβέρνηση στο σχέδιο νόμου μέχρι την Ολομέλεια της Πέμπτης. 
Προφανώς, είναι αναγκαίο να έχει η χώρα μας ένα μηχανισμό ελέγχου ξένων επενδύσεων. Το είπαμε κι εμείς από την αρχή ότι «είμαστε, εμείς, και άλλες 2, μόλις, χώρες στην Ευρωπαϊκή Ένωση που δεν έχουν τέτοιο μηχανισμό» κι αυτό πρέπει να αλλάξει με έναν επιτυχή τρόπο. Για αυτό κι εμείς επαναφέρουμε την ανησυχία μας ότι εξαιτίας της καθυστέρησης τεσσάρων ετών στην εναρμόνιση της Εθνικής Νομοθεσίας με τον Κανονισμό που πολλοί φορείς διαπίστωσαν και πριν από λίγη ώρα, ήδη η χώρα μας απειλείται να χάσει έδαφος σε σχέση με τις ρυθμίσεις που ήδη ισχύουν, αλλά κι εκείνες που ήδη συζητούνται, εκτεταμένα, στην Ευρωπαϊκή Ένωση για το αύριο της Ένωσης. 
Ανακύπτει το ερώτημα «πόσο συμβατό θα είναι το Πλαίσιο το Εθνικό, το οποίο θα ψηφιστεί από τη Βουλή την Πέμπτη, σε σχέση με το νέο Ενωσιακό Πλαίσιο, το οποίο διαμορφώνεται». Ακούστηκε και από τους φορείς η ρητή ανάγκη να συμπεριληφθούν διατάξεις του υπό διαμόρφωση νέου Κανονισμού. Ιδίως η Οικονομική και Κοινωνική Επιτροπή της Ελλάδος το έθεσε αυτό και η Πρόεδρός της στην αρμόδια Επιτροπή. 
Ακούσαμε τον κ. Υφυπουργό να λέει ότι «χρειάζονται 2 έτη, τουλάχιστον, να διαμορφωθεί το τελικό κείμενο του Κανονισμού». Έτσι είναι. Ίσως να είναι λιγότερο, αλλά χρειάζεται χρόνος, αλλά – όπως, σωστά, είπε ο ίδιος - δεν είναι υποχρεωτικός αυτός ο μηχανισμός, δεν ήταν εξαρχής υποχρεωτικός. Επιλέγει η χώρα - και σωστά - να ακολουθήσει αυτό το ευρωπαϊκό πρότυπο, αλλά οφείλει να ακολουθήσει και την εξέλιξη που υπάρχει σε ενωσιακό επίπεδο. Όταν, δηλαδή, έχει ανοίξει η συζήτηση για αρτιότερο συντονισμό των κρατών-μελών της Ευρωπαϊκής Ένωσης, για τη διασφάλιση ότι όλα τα κράτη θα διαθέτουν μηχανισμό ελέγχου με καλύτερα αναγνωρισμένους εθνικούς κανόνες, ότι θα υπάρχει ένα ελάχιστο τομεακό αντικείμενο πεδίο, όπου όλα τα κράτη-μέλη θα πρέπει να ελέγχουν τις ξένες επενδύσεις, μάλιστα, σε μια σειρά τομέων που περιλαμβάνουν και την ενέργεια, τις υποδομές, τα Μέσα Μαζικής Ενημέρωσης. Πως η χώρα μας θα μείνει έξω από αυτό το πλαίσιο ή πίσω από αυτές τις ενωσιακές εξελίξεις; Αυτή είναι η ανησυχία μας.
Ή, όταν πλέον συζητείται για το πώς θα ενισχυθεί η αποτελεσματικότητα του Κανονισμού με μέτρα, όπως η επέκταση του ελέγχου και σε άμεσες ξένες επενδύσεις που προέρχονται από επενδυτές εντός Ευρωπαϊκής Ένωσης που τελικά ελέγχονται από ιδιώτες ή επιχειρήσεις εκτός Ευρωπαϊκής Ένωσης;
 Το σχήμα αυτό είναι σαφές  ότι ενδιαφέρει άμεσα τη χώρα μας, ας δούμε  την υπόθεση του Έβρου με επιχειρήσεις από γειτονικές χώρες μέλη της Ευρωπαϊκής Ένωσης που φέρεται ότι ελέγχονται από τρίτες χώρες, ακόμη και από την Τουρκία. Έχουμε δει το όψιμο ενδιαφέρον των Βουλευτών της Νέας Δημοκρατίας, γνωρίζουμε όμως εδώ και καιρό και τις αντιδράσεις στο επίπεδο της Τοπικής Αυτοδιοίκησης από την τοπική κοινωνία. Θέλει πολλά περισσότερα η Θράκη από τις ρυθμίσεις αυτές προφανώς, αλλά πρέπει από κάπου να ξεκινήσουμε, από τον έλεγχο αυτών των άμεσων επενδύσεων σε αυτή την κρίσιμη περιοχή. Η  Θράκη έχει ανάγκη από μια ισόρροπη ανάπτυξη με την υπόλοιπη χώρα, υπάρχει όμως μια Διακομματική Επιτροπή που λειτούργησε στη Βουλή πριν από κάποια χρόνια, βρίσκεται ακόμα στα συρτάρια των αρμόδιων Υπουργείων, δεν συστήθηκε  καν το όργανο παρακολούθησης υλοποίησης των πορισμάτων αυτής της Διακομματικής Επιτροπής, άρα χρειάζεται περισσότερη προσοχή, συστολή και  ανάληψη ευθύνης και από την κυβερνητική πλειοψηφία και την κυβέρνηση σε σχέση με τη Θράκη και χρειάζονται και άμεσες πρωτοβουλίες να αναληφθούν για την αναπτυξιακή της προοπτική σε βιώσιμο και δίκαιο επίπεδο. 
Για το θέμα των άμεσων ξένων επενδύσεων γενικά και την ποιοτική και ποσοτική τους κατανομή θα επανέλθουμε και στην τελευταία συνεδρίαση της Επιτροπής διότι  θα επιμείνουμε στο ζήτημα των επενδύσεων, κυρίως στο κομμάτι του  real estate και τη λειτουργία της golden visa  εκεί, διότι αυτή ακριβώς η άμεση ξένη επένδυση στο real estate κατέχει τη μερίδα του λέοντος των επενδύσεων. Αυτό προκύπτει και από τα στοιχεία της Τράπεζας της Ελλάδος, επιβεβαιώθηκε και από την αρμόδια Υποδιευθύντρια πριν από λίγη ώρα και από τους λοιπούς φορείς. Από την Οικονομική Κοινωνική Επιτροπή ακούστηκε η ανάγκη για ρύθμιση της αγοράς της στεγαστικής για  κοινωνικούς και οικονομικούς λόγους, όπως αντίστοιχη ρύθμιση και στήριξη θέλει, απαιτεί και  ο τομέας της ενέργειας, είπε ο  Πρόεδρος της ΟΚΕ. Θα έπρεπε   αυτός ο τομέας να είναι προνομιακό πεδίο που θα παράγει προστιθέμενη αξία για την εθνική οικονομία και όχι μόνο για ξένα κεφάλαια. Εμείς επιμένουμε ως ΠΑΣΟΚ-Κίνημα Αλλαγής στην ανάγκη για παραγωγικές ξένες επενδύσεις που θα δημιουργούν ευκαιρίες για αξιοποίηση ανθρώπινου δυναμικού και διανομή της παραγόμενης ανάπτυξης του παραγόμενου πλούτου με δίκαιο τρόπο. Θα επανέλθουμε σε αυτό και στην τελευταία συνεδρίαση της Επιτροπής μας, διότι  έχουμε λάβει πρωτοβουλίες και μπορούμε να λάβουμε και νέες σε σχέση με το αντικείμενο του real estate και τη λειτουργία που είχε επ’ αυτού και η golden visa, αλλά και η βραχυχρόνια μίσθωση. Αυτές τις ώρες που μιλάμε στην Ισπανία είναι ανοικτή η συζήτηση, για παράδειγμα, για παράνομες πρακτικές προώθησης βραχυχρόνιας μίσθωσης, υπάρχουν  υπουργικές πράξεις και εγκρίσεις από δικαστικές αποφάσεις εκεί, που βάλλουν ευθέως κατά αθέμιτων πρακτικών στο πεδίο της βραχυχρόνιας μίσθωσης και δείχνουν τον δρόμο για τη σωστή ρύθμιση αυτών και στην Ελλάδα.
 Όσον αφορά στα άρθρα θα διατρέξω  παρατηρήσεις.
 Στο άρθρο 3, αναφέρεται και από τη δημόσια διαβούλευση ότι η επιχείρηση στόχος πρέπει να διέπεται από το ελληνικό δίκαιο, λέει το σχέδιο νόμου, τι γίνεται όμως με επιχειρήσεις οι οποίες δραστηριοποιούνται ήδη στην Ελλάδα ξένες ή με ιδρύματα αλλοδαπής τα οποία βρίσκονται στη χώρα μας και διέπονται από το δίκαιο της προέλευσής τους; 
Γιατί άλλαξε η διατύπωση της περίπτωσης 1, ο ορισμός του ξένου επενδυτή, εκεί  στη διαβούλευση, αν δεν κάνουμε λάθος, υπήρχε ρητή αναφορά σε εταιρίες της Ευρωπαϊκής Ένωσης που ελέγχονται άμεσα ή έμμεσα από πρόσωπα προερχόμενα από τρίτη χώρα. Θεωρούμε ότι η αρχική διατύπωση κάλυπτε πληρέστερα τις προθέσεις της Ευρωπαϊκής Ένωσης και του Κανονισμού. Επίσης, θα ήταν σκόπιμο για ασφάλεια δικαίου και για τη βεβαιότητα την οποία έχουν ανάγκη και οι επενδυτές να υπάρχει ο ορισμός της ίδιας της άμεσης ξένης επένδυσης. Να μεταφερθεί ο ορισμός από τον Κανονισμό μέσα στο σώμα του νομοσχεδίου, ώστε να υπάρχει ακριβώς η σωστή ορολογία και να μην καταλείπονται αμφισβητήσεις για την εφαρμογή του Κανονισμού, του  νόμου πια στην πράξη. 
Επίσης, αναρωτιόμαστε και ρωτάμε, τι θα γίνει αν μία υπάρχουσα επένδυση αλλάξει επιχειρηματικό αντικείμενο και αν ασχοληθεί, το πρώτον με ευαίσθητους τομείς ασφαλείας, θα καταλαμβάνεται από τον νόμο, θα υπάρχει έλεγχος σε αυτές τις περιπτώσεις;
 Στο άρθρο 4, είναι ίσως σκόπιμο να ορισθεί ο έλεγχος της επιχείρησης με όρους ελεύθερου ανταγωνισμού, δηλαδή να γίνει παραπομπή για να ξέρουμε πότε υπάρχει έλεγχος μιας  επιχείρησης από μια άλλη, να γίνει παραπομπή στο θετικό δίκαιο του Κανονισμού 139/2004 και στα πέντε επόμενα άρθρα του ν. 3959/2011 για τις συγκεντρώσεις των επιχειρήσεων. Υπάρχει άλλωστε πλούσια  νομολογία του δικαστηρίου της Ευρωπαϊκής Ένωσης, αλλά και των εθνικών δικαστηρίων, των ελληνικών, για να αποσαφηνισθούν τα ζητήματα σχετικά και με τις επενδύσεις χαρτοφυλακίου, που εκεί πολλές φορές τεχνικά υπάρχουν δυσκολίες.  
Στο άρθρο 6. Άλλα κράτη φαίνεται ότι έχουν εισαγάγει πιο αυστηρά όρια συμμετοχών προσώπων από τρίτες χώρες, που προτίθενται να επενδύσουν σε ιδιαιτέρως ευαίσθητους τομείς. Ίσως θα μπορούσαμε να το εξετάσουμε και εμείς εν προκειμένω, ιδίως για τους ιδιαιτέρως ευαίσθητους τομείς. 
Στο άρθρο 7. Υπάρχει ένα ζήτημα χρονισμού. Σύμφωνα με το σχέδιο νόμου, η αίτηση πρέπει να υποβάλλεται πριν την ολοκλήρωση της επένδυσης, αλλά όχι και η έγκριση αυτής. Δηλαδή, μπορεί να ολοκληρωθεί μία επένδυση μετά την υποβολή της αιτήσεως και εν συνεχεία αυτή να μη λάβει έγκριση. Τι θα γίνει, τότε;  Στην περίπτωση φυσικά της αρμοδιότητας της Β1 Διευθύνσεως, έγινε αρκετή συζήτηση για την ετοιμότητα του προσωπικού και της τεχνογνωσίας, που μπορεί να έχει η Διεύθυνση για να χειρίζεται τους φακέλους και τα αιτήματα, ιδίως το Τμήμα 3, Προσέλκυση Ειδικών Επενδύσεων –φαντάζομαι.
Υπήρξε το ερώτημα αν είναι έτοιμες οι Υπηρεσίες, στελεχωμένες με κατάλληλα καταρτισμένους και διαθέσιμες να εφαρμόσουν τις προβλέψεις του νομοσχεδίου. Απαιτούνται, πράγματι, τεχνικές γνώσεις και Δίκαιο του Ανταγωνισμού. Ακούσαμε και από τον Σύνδεσμο Βιομηχανιών μια σχετική ανησυχία. Ήταν πιο καθησυχαστικά το Επιμελητήριο Αθηνών -το ΕΒΕΑ. Η Οικονομική και Κοινωνική Επιτροπή διατύπωσε τη γνώμη ότι απαιτείται συνδρομή από θεσμικούς φορείς και αυτό είναι μια πολύ σωστή παρατήρηση. Θα έπρεπε να προβλέπεται η δυνατότητα συνδρομής και από άλλους αρμόδιους φορείς, όπως το Υπουργείο Ανάπτυξης που έχει μια τεχνογνωσία σχετική, η Επιτροπή Ανταγωνισμού που έχει προφανώς την κατάλληλη τεχνογνωσία και άλλοι θεσμικοί φορείς. 
Θα ήταν καλό να ήταν οι εκπρόσωποι του Υπουργείου Εξωτερικών να απαντήσουν στα συγκεκριμένα ερωτήματα. Δεν συνέβη. Ας τοποθετηθεί ο αρμόδιος Υφυπουργός επ’ αυτού. 
Χρειάζεται, πάντως, εξειδικευμένη γνώση και θέλουμε –συμφωνώ και με αυτό που είπε η κυρία Δούρου, νωρίτερα και είναι κοινή άποψη της Επιτροπής μας -  να στηριχτεί το Υπουργείο Εξωτερικών και τα στελέχη του, έμπρακτα,  από τον Κρατικό Προϋπολογισμό, το επόμενο έτος. 
Στο άρθρο 8. Θεωρούμε αναγκαία την πρόβλεψη μιας διαδικασίας προσφυγής. Το ζητά και το Ευρωπαϊκό Κοινοβούλιο αυτό, πρόσφατα που πέρασε το νέο Κανονισμό. Και το Εμπορικό Βιομηχανικό Επιμελητήριο Θεσσαλονίκης, σήμερα ακούστηκε, ώστε να ενισχυθεί η προβλεψιμότητα και η ασφάλεια για τις συναλλαγές. Και  η Γερμανία και η Γαλλία, άλλωστε, προβλέπουν κάτι τέτοιο.
Στο άρθρο 12. Θα πρέπει, κατά την άποψή μας, η Έκθεση της αρμόδιας Επιτροπής να δημοσιοποιείται. Το λέει και το άρθρο 5, παρ.2 του Κανονισμού. Και αυτή είναι μια ελάχιστη απαίτηση λογοδοσίας και διαφάνειας. Δεν είναι μόνο ότι δημιουργείται μια καλή βάση δεδομένων για την πρακτική της αρμόδιας Επιτροπής και βοηθά και ενδεχομένως υποψήφιους επενδυτές, αλλά κυρίως βοηθά τη Βουλή και την πολιτεία να αξιολογεί και την εφαρμογή της ρύθμισης. Έχουμε μιλήσει, τόσες φορές, για την ανάγκη να αξιολογούμε τις ρυθμίσεις και τις πολιτικές μας. Ας το κάνουμε πράξη, εδώ, σε μια κατ’ εξοχήν εξωστρεφή διαδικασία. Άλλωστε,  στο κείμενο που τέθηκε σε δημόσια διαβούλευση πιο σωστά περιεχόταν και περιγραφή περιεχομένου της Έκθεσης αυτής. Γιατί αυτή απαλείφθηκε από το σχέδιο νόμου;  
Τέλος, για το Παράρτημα. Στην Έκθεση Συνεπειών Ρυθμίσεων έχει ενδιαφέρον ότι υπάρχει αναλυτικότερος Κατάλογος των υποδομών, των αγαθών, των υπηρεσιών και των περιουσιακών στοιχείων που πρέπει να τίθενται σε έλεγχο. Αναρωτιόμαστε γιατί αυτό δεν πρέπει να περιλαμβάνεται και στο Παράρτημα. Να είναι πιο συγκεκριμένο το Παράρτημα και να μην χρειάζεται παραπομπή στην Έκθεση Συνεπειών Ρυθμίσεων –στην παλιά Αιτιολογική. 
Ειδικά για τις 9 νέες κρίσιμες τεχνολογίες, είναι καλό να εξειδικεύονται με επάρκεια, για να υπάρχει ασφάλεια Δικαίου και προβλεψιμότητα, που έχει ανάγκη και ο επενδυτικός κόσμος, αλλά και η δημόσια Αρχή που θα αναλάβει τον έλεγχο.
Και, τέλος, όσον αφορά στους τομείς ελέγχου. Η Έκθεση της Οικονομικής Κοινωνικής Επιτροπής αναφέρει άλλα καλά παραδείγματα χωρών, όπως η Ισπανία, όπου π.χ. στους τομείς εκεί περιλαμβάνονται η ενέργεια, το νερό οι τηλεπικοινωνίες, οι χρηματοπιστωτικοί και ασφαλιστικοί τομείς, η ασφάλεια των τροφίμων και τομείς οικονομικής δραστηριότητας, με πρόσβαση ή έλεγχο σε ευαίσθητες πληροφορίες.  Ή,  τομείς όπου απαιτείται αντίκτυπος για την προστασία δεδομένων προσωπικού χαρακτήρα, σύμφωνα με τον ισχύοντα Γενικό Κανονισμό της Ευρωπαϊκής Ένωσης. 
Και όχι μόνο στην Ισπανία, αλλά και σε πλήθος άλλων κρατών μελών, οι τομείς ενέργειας και ψηφιακής υποδομής υπάγονται, στο σύνολό τους ή ως μέρος, στους ιδιαιτέρως ευαίσθητους τομείς του εθνικού μηχανισμού ελέγχου. Έχουν πολύ αυξημένους κανόνες ελέγχου. Στην Έκθεση αναφέρονται και η Αυστρία, η Δανία, η Εσθονία, η Λιθουανία, η Ολλανδία, η Πολωνία και η Ρουμανία. 
Άρα θεωρούμε ότι προς αυτή την κατεύθυνση οφείλει και το δικό μας Παράρτημα, στο δικό μας εθνικό νόμο, να κινηθεί. Και μάλιστα αυτό συμβαίνει υπό το πρίσμα των διεθνών εξελίξεων και των τεχνολογικών αλλαγών. Όταν μιλούμε για την επίδραση της τεχνητής νοημοσύνης πια, θεωρούμε ότι θα πρέπει να αναπτύξουμε μια στρατηγική που θα αφορά στους τομείς της επικοινωνίας και που θα καταλαμβάνει ακόμα και τα μέσα ενημέρωσης, ώστε να προστατεύονται τα κρίσιμα δεδομένα της χώρας και να μην υπάρχει κίνδυνος από εξωτερική επιβουλή και εξωτερικές επιθέσεις υβριδικού χαρακτήρα. 

Έχουμε μιλήσει και στην πρώτη Επιτροπή για την ανάγκη προστασίας από τέτοιου είδους επιθέσεις υπέρ της δημοκρατίας μας, υπέρ των θεσμών και του κράτους δικαίου στη χώρα. Το ίδιο ισχύει και για τους υδάτινους πόρους, τις μεταφορές που είναι ζωτικής σημασίας για την κοινωνία. Είναι κοινωνικά αγαθά με δημόσιο χαρακτήρα. Και τον τομέα των αγροδιατροφικών που θα μπορούσαν να ενισχυθούν εκεί προφανώς, και μέσα από σχήματα εγχώριας παραγωγής ενέργειας και τροφίμων, ώστε να μειωθεί η εξάρτηση από τρίτες χώρες. 
Άρα κοντολογίς, για να ολοκληρώσω πρέπει, κατά την άποψή μας, μέσα στην Επιτροπή, να εξαντλήσουμε τη μελέτη των τομέων που προβλέπονται στα παραρτήματα άλλων και στα εθνικά νομοθετικά πλαίσια άλλων κρατών μελών της Ευρωπαϊκής Ένωσης, χωρίς να εισαγάγουμε ένα νέο μοντέλο προστατευτισμού. Να μπορούμε ωστόσο να προτάξουμε την εθνική οικονομία μέσα στα ανοικτά πλαίσια του κανονισμού, κυρίως στους τομείς εκείνους, ευαίσθητους και ιδιαιτέρως ευαίσθητους, όπου η ίδια η ενωσιακή νομοθεσία και η εξέλιξη αυτής που συζητείται ήδη, επαναλαμβάνω, στις Βρυξέλλες και στο Στρασβούργο, μας κατευθύνουν με μια κατεύθυνση στήριξης των εθνικών οικονομιών έναντι των κινδύνων επιβολής από τρίτες χώρες ή των κινδύνων επηρεασμού από τρίτες χώρες, κάτω από τον μανδύα των άμεσων ξένων επενδύσεων. Χρειάζεται μια δικαιοσυγκριτική επισκόπηση, να βρούμε ακόμα περισσότερες βέλτιστες πρακτικές από άλλα κράτη μέλη της Ευρωπαϊκής Ένωσης που έχουν προχωρήσει χρόνια τώρα σε μηχανισμούς ελέγχου, ώστε το παράρτημα του νόμου να είναι το πληρέστερο δυνατό και να καλύπτει το εθνικό συμφέρον, όπως φρονώ, φρονούμε, ότι είναι και η στόχευση δικαιοπολιτικά της Βουλής που θα κληθεί να ψηφίσει την ερχόμενη Πέμπτη.
Σας ευχαριστώ πολύ, κύριε Πρόεδρε.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Κι εμείς ευχαριστούμε κύριε συνάδελφε. 
Τι ψηφίζετε επί της αρχή, κύριε Μάντζο;
ΔΗΜΗΤΡΙΟΣ ΜΑΝΤΖΟΣ (Εισηγητής Μειοψηφίας): Ψήφισε και ο κύριος Μιχαηλίδης. Έχουμε επιφυλαχθεί.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): “Eπιφύλαξη”.
Το λόγο έχει τώρα η Ειδική Αγορήτρια της Κοινοβουλευτικής Ομάδας του ΣΥ.ΡΙΖ.Α., η κυρία Ρένα Δούρου.
ΕΙΡΗΝΗ ΔΟΥΡΟΥ (Ειδική Αγορήτρια της Κ.Ο. «ΣΥ.ΡΙΖ.Α.-ΠΡΟΟΔΕΥΤΙΚΗ ΣΥΜΜΑΧΙΑ»): Ευχαριστώ, κύριε Πρόεδρε.
Κύριε Υπουργέ, νομίζω ότι από την πρώτη συνεδρίαση θα είδατε ότι ο «ΣΥ.ΡΙΖ.Α.-ΠΡΟΟΔΕΥΤΙΚΗ ΣΥΜΜΑΧΙΑ»  απέναντι στο συγκεκριμένο, τον καθυστερημένο προς επικύρωση Κανονισμό, δεν έρχεται με στείρα αντιπολιτευτική τακτική. Γι΄ αυτό και παραμένουν τα ερωτήματα από την πρώτη συνεδρίαση, τα οποία, όπως τόνισα και κατά την ακρόαση των φορέων, έρχεται η ίδια αγορά, έρχονται οι ίδιοι οι φορείς να υπομνηματίσουν ότι τα ερωτήματα τα οποία σας έχουμε απευθύνει, είναι ερωτήματα τα οποία, ξαναλέω, δεν έρχονται από μία κομματική, στεγνά ρεβανσιστική λογική απέναντι σε αυτό που επιχειρούμε με την κύρωση του Κανονισμού, έστω και καθυστερημένα, αλλά έρχονται από την ίδια την πραγματικότητα. Και επειδή ακριβώς η επιφύλαξη είναι τέτοια, είναι επιφύλαξη των αγωνιών που ακούστηκαν και στην προηγούμενη συνεδρίαση, να μου επιτρέψετε να επιχειρήσουμε μαζί να δείτε ότι για όσα άρθρα επιφυλασσόμαστε, ακούσαμε σήμερα γιατί πρέπει να επιφυλαχθούμε και γιατί με απαντοχή, περιμένω επειδή σας είδα να σημειώνετε, ότι θα μπορούσε η επιφύλαξη να μετατραπεί σε θετική ψήφο.
Λοιπόν, το άρθρο 3 για παράδειγμα, σε σχέση με τον ορισμό του ξένου επενδυτή, δεν ήρθε από τον «ΣΥ.ΡΙΖ.Α.-ΠΡΟΟΔΕΥΤΙΚΗ ΣΥΜΜΑΧΙΑ». Σήμερα, το ακούσαμε να γίνεται λόγος γι’ αυτόν και από τον κύριο Πάιδα και από τον κύριο Βλαχογιάννη. Αλλά και να μου επιτρέψετε, επειδή δεν είχαμε στην προηγούμενη συνεδρίαση την ευκαιρία να μιλήσουμε και επί των υπομνημάτων που μας έστειλαν όσοι δεν παρευρέθηκαν, να σας διαβάσω από την ΕΣΗΕΑ ένα κομμάτι για να μου πείτε μετά ποια είναι η άποψή σας και τι μπορούμε να βελτιώσουμε. “Σε κάθε περίπτωση” σημειώνει η ΕΣΗΕΑ “η αόριστη επίκληση λόγων ασφαλείας ή δημοσίας τάξεως και απουσίας συγκεκριμένων κανόνων, βάσει των οποίων θα δύναται να υπάρχουν περιορισμοί ξένων επενδύσεων στα μέσα μαζικής ενημέρωσης, εγείρει ούτως ή άλλως προβληματισμό αναφορικά με την αντικειμενικότητα αυτών”. Για την ΕΣΗΕΑ πάντως έχει κεφαλαιώδη σπουδαιότητα η υιοθέτηση περιορισμών σε κάθε είδους οποιασδήποτε προέλευσης εξαγορά μέσων μαζικής ενημέρωσης να λαμβάνει υπόψιν την επίπτωση στις εργασιακές σχέσεις και θέσεις απασχόλησης καθώς ο κλάδος των μέσων μαζικής ενημέρωσης έχει πληγεί υπέρμετρα τα τελευταία χρόνια με απώλεια θέσεων εργασίας και πλήρη απορρύθμιση των εργασιακών σχέσεων που ουσιαστικά μας παραπέμπουν σε όσα είπε ο κύριος Κεφαλογιάννης. 
Το άρθρο 4, για τον έλεγχο των επενδύσεων, είναι κάτι το οποίο σας το έχω απευθύνει από την πρώτη συνεδρίαση, επανήλθαν σήμερα αρκετοί φορείς, όπως και για το άρθρο 6, σε σχέση με τις τρίτες χώρες, πάλι ο κ. Πάιδας. Ο κ. Μάντζος ήδη σας ανέφερε. Θα έχουν έρθει εις γνώση σας οι καταγγελίες όσον αφορά την ευαίσθητη περιοχή, παρόλο που είναι ένας επιθετικός προσδιορισμός που το μετέρχομαι ελάχιστες φορές, της Θράκης. Εκεί, καταγγελίες της Τοπικής Αυτοδιοίκησης, των Εμπορικών Συλλόγων και άλλων φορέων μιλάνε για μία εμπορική παρέμβαση και οικονομική δραστηριότητα της Τουρκίας για την οποία, ξαναλέω, μιλάει η πραγματικότητα και τα γεγονότα.
Για το άρθρο 7 και για τα περιβόητα χρονοδιαγράμματα πάλι δεν ήμασταν εμείς, ο «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ», ήταν ο κ. Πάιδας και ο κ. Σταύρου, όπως και για τα ζητήματα της προσφυγής που προέκυψαν από τον κύριο Βλαχογιάννη σε σχέση και με την ασφάλεια και με την προσβασιμότητα.
Ένα τελευταίο σχόλιο. Σήμερα, πολύ ορθά κατ’ εμέ, ακούστηκε από τους φορείς αυτό που μας είχε απασχολήσει και στην πρώτη συνεδρίαση της Επιτροπής. Απέναντι σε αυτόν τον ιδιότυπο, για να σεβαστώ τον χώρο και τη συνεδρίαση, προστατευτισμό που ευαγγελίζεται ο 47ος Πρόεδρος των Ηνωμένων Πολιτειών Αμερικής, επουδενί η λύση γνωρίζουμε ότι δεν είναι να απαντάς με προστατευτισμό. Να το σεβαστώ λίγο λιγότερο. Θα ήταν ανόητο. Αλλά με καλές πρακτικές, κύριοι Υπουργοί κυβερνήσεων, που δυστυχώς κάποιοι συνάδελφοί σας, κυβερνητικά στελέχη, όταν τις επικαλούμαστε αυτές τις καλές πρακτικές - Αναφέρομαι χαρακτηριστικά στην Ισπανία.- βγάζουν φλύκταινες. Με απαντοχή θεωρώ ότι δεν θα βγάλετε με τη σειρά σας. Σταματώ εδώ, γιατί το ζήτημα είναι να απαντήσετε εσείς σε όσα έχουν αθροιστεί ήδη ως ερωτήματα, αγωνίες και επιφυλάξεις από την πρώτη συνεδρίαση και που σήμερα ξαναλέω με ιδιαίτερη ικανοποίηση άκουσα να λέγονται από τους αρμόδιους φορείς. Λέω ικανοποίηση γιατί, αν τα κόμματα δεν έρχονται σε επαφή με τις αγωνίες, στην προκειμένη του επιχειρηματικού κόσμου και των εργαζομένων όπως ακούσαμε από τον κ. Κεφαλογιάννη, καταλαβαίνετε ότι η απαξίωση του πολιτικού συστήματος και των κομμάτων βαθαίνει περισσότερο.
Ευχαριστώ πολύ.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Ευχαριστώ πολύ, κυρία Δούρου.
Τον λόγο έχει η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Σας ευχαριστώ. Βεβαίως, συζητάμε την ενσωμάτωση του Κανονισμού 2019/452 στο Εθνικό Δίκαιο που ωστόσο δε χωρά και τροποποιήσεις, γιατί οι Κανονισμοί μένουν αυτούσιοι. Μόνο στις Οδηγίες έχεις δυνατότητα για ορισμένες, τελοσπάντων, μικροαλλαγές που δεν θίγουν την ουσία. Βέβαια, ο συγκεκριμένος Κανονισμός καταργείται ουσιαστικά από την Κομισιόν. Στη θέση του η Ευρωπαϊκή Ένωση προωθεί έναν καινούργιο που θα ανταποκρίνεται στις νέες συνθήκες της πολεμικής οικονομίας και των ακόμα πιο οξυμένων ανταγωνισμών που μπορεί να φτάσει ακόμα και σε πολεμική αντιπαράθεση με τα όπλα. Το λέω αυτό γιατί, αν κρίνει κανείς και τα φυλλάδια επιβίωσης για 72 ώρες που μοιράζονται στα διάφορα κράτη μέλη για περιόδους κρίσης, δείχνει μία τέτοια προετοιμασία. Δηλαδή, ο νέος Κανονισμός που δημιουργείται αντανακλά την όξυνση της επιθετικότητας της Ευρωπαϊκής Ένωσης απέναντι στους ομίλους των αντίπαλων ιμπεριαλιστικών δυνάμεων, κυρίως Κίνας και Ρωσίας, αλλά και σε Ευρωατλαντικούς συμμάχους, όπως οι ΗΠΑ, η Μεγάλη Βρετανία, η Ιαπωνία και λοιπά, σε μια περίοδο που η διαπάλη για την κατάκτηση θέσεων στις αγορές παίρνει και πολεμικό χαρακτήρα. Στόχος του είναι να ενισχύσει τα ευρωπαϊκά μονοπώλια, κυρίως αυτά που δραστηριοποιούνται σε κλάδους με υποσχόμενη μεγάλη και γρήγορη κερδοφορία, μεταξύ των οποίων και οι στρατιωτικές υποδομές και γενικότερα η πολεμική βιομηχανία, ώστε να επικρατήσουν στη λυσσαλέα αντιπαράθεση με αντίπαλους ομίλους που βρίσκονται σε εξέλιξη στον καπιταλιστικό κόσμο εν μέσω πολεμικής προπαρασκευής.
Γιατί δεν επαρκεί, λοιπόν, ο παρών Κανονισμός που συζητάμε;
Το λέω αυτό, γιατί όταν αποφασίστηκε αυτός ο Κανονισμός, δεν υπήρχε η σύρραξη Ρωσίας ΝΑΤΟ στο έδαφος της Ουκρανίας. Υπήρχε, όμως, τότε, αυξημένη τάση της Κίνας να αγοράζει ευρωπαϊκές βιομηχανίες υψηλής τεχνολογίας και αυτό έπρεπε να περιοριστεί. Παραδείγματος χάρη, η εξαγορά γερμανικών επιχειρήσεων ενίσχυσαν τους φόβους απώλειας γερμανικής τεχνογνωσίας, ειδικά όταν αγοράστηκε μεταξύ 2016 και 2017 η γερμανική επιχείρηση κατασκευής ρομπότ και συστημάτων, η KUKA,  από την Κίνα. Σήμερα η Κίνα έχει ηγετική θέση στον τομέα της ρομποτικής. Οι κινεζικές εταιρείες έχουν επενδύσει σε μία σειρά βιομηχανιών στη μεγαλύτερη οικονομία της Ευρώπης, από τις τηλεπικοινωνίες ως τη ρομποτική και μάλιστα ενδιαφέρονται και για την κατασκευή αυτοκινήτων στη Γερμανία προς πώληση στην Ευρώπη. 
Γιατί; 
Γιατί αυτό θα επιτρέψει στους κινέζους κατασκευαστές να αποφύγουν να πληρώσουν δασμούς στην Ευρωπαϊκή Ένωση σε ηλεκτρικά αυτοκίνητα που εισάγονται από την Κίνα. Αυτά έχει ο ανταγωνισμός, όμως θα μπορούσε να αποτελέσει αυτό μία περαιτέρω απειλή για την ανταγωνιστικότητα των ευρωπαϊκών κατασκευαστών. Δηλαδή, τα βιώνουμε σήμερα. 
Συνεπώς, ο παρών Κανονισμός, εξέφραζε ήδη από το 2019 την ανάγκη για προστασία των οικονομικών και γεωπολιτικών συμφερόντων της Ευρωπαϊκής Ένωσης απέναντι σε άλλους ιμπεριαλιστικούς οργανισμούς ή αστικά κράτη, κύρια τις μεγάλες δυνάμεις Κίνας Ρωσίας. Γι’ αυτό σε αυτή την κατεύθυνση διαμορφώνεται και μέσα από αυτό τον Κανονισμό -μιλάω για το άρθρο 5- νέος κεντρικός κρατικός μηχανισμός που θα ελέγχει όλες τις άμεσες ξένες επενδύσεις σε στρατηγικούς και νευραλγικούς τομείς της χώρας και ο οποίος θα μπορεί να λειτουργεί ταχύτατα, συγκεντρώνοντας ευρύτατες εξουσίες και παρακάμπτοντας και μια σειρά νομοθετικών προβλέψεων για τη διασφάλιση του απορρήτου. Ουσιαστικά μιλάμε για το κεφάλαιο Β’, που αφορά τον μηχανισμό και τις διαδικασίες ελέγχου. Ενισχύεται έτσι το εχθρικό για τον λαό κράτος του κεφαλαίου, με προσαρμογή και ενίσχυση των λειτουργιών του σύμφωνα με τις εξελισσόμενες ανάγκες της αστικής τάξης. Αυτό γίνεται με επίκληση των γενικών εννοιών της ασφάλειας και της δημόσιας τάξης, στο άρθρο 1 του νομοσχεδίου. Πρόκειται για γνωστές «έννοιες ομπρέλες», που αν και παρουσιάζονται ως ουδέτερες, στην πραγματικότητα αφορούν στην τάξη και ασφάλεια του κεφαλαίου και καμία σχέση δεν έχουν με τα συμφέροντα των λαών της Ευρώπης. 
Ταυτόχρονα, στο πλαίσιο και της εφαρμογής του Κανονισμού, προβλέπεται η διασύνδεση αυτού του εθνικού μηχανισμού της χώρας μας με τους αντίστοιχους της Ευρωπαϊκής Ένωσης των υπολοίπων κρατών-μελών, προκειμένου να υπάρχει μία συνεχής κοινοποίηση και ανταλλαγή των αναγκαίων πληροφοριών. Δημιουργείται ένας κεντρικός κρατικός μηχανισμός, η Διυπουργική Επιτροπή Ελέγχου Άμεσων Ξένων Επενδύσεων, «με πόδια» κατά κύριο λόγο τη λεγόμενη Β1 Διεύθυνση στο πλαίσιο του Υπουργείου Εξωτερικών. Στην Επιτροπή αυτή δίνονται ευρύτατες εξουσίες. Κατ’ αρχάς από την άποψη, του πεδίου εφαρμογής του νομοσχεδίου και των σχετικών κριτηρίων εφαρμογής, στο πεδίο ελέγχου της Επιτροπής θα υπάγεται ένας ευρύτατος όγκος ξένων επενδύσεων. Αυτό, αφορά: Πρώτον, το εύρος των τομέων ενδιαφέροντος, για την ασφάλεια και τη δημόσια τάξη, όπως αυτοί προσδιορίζονται. Δηλαδή, της ενέργειας, των μεταφορών, της ψηφιακής υποδομής με ξένη συμμετοχή μέχρι 25% τουλάχιστον, ενώ ως ιδιαίτερα ευαίσθητοι θεωρούνται οι τομείς άμυνας και εθνικής ασφάλειας, κυβερνοασφάλειας, τεχνητής νοημοσύνης, λιμενικών υποδομών, κρίσιμων υποθαλάσσιων υποδομών και τουριστικών υποδομών σε παραμεθόριες περιοχές, με ξένη συμμετοχή 10% τουλάχιστον. 
Αφορά, επίσης, κάθε ξένο επενδυτή κράτους μέλους της Ευρωπαϊκής Ένωσης, ο οποίος θα έχει και μια σειρά από οικονομικές σχέσεις συνδέσεις με φυσικά πρόσωπα, επιχειρήσεις ή κυβερνήσεις τρίτων χωρών. Χαρακτηριστική, εν προκειμένω, είναι η πρόβλεψη ότι θα αρκεί η συμμετοχή αυτών σε ποσοστό 10% τουλάχιστον, μιλάω για την παράγραφο 1 στο άρθρο 6.  Επιπλέον, για τον υπολογισμό των ποσοστών αυτών συμμετοχής θα λαμβάνονται υπόψη συνολικά οι επιχειρήσεις το ομίλου του ξένου επενδυτή, τα μέλη της οικογένειάς του, οι οργανισμοί που ελέγχουν τα μέλη της οικογένειας του καθώς και εξωτερικές συμφωνίες. 
Πρόκειται, δηλαδή, για μεγάλο εύρος επενδύσεων που η επιτροπή θα μπορεί να ελέγξει, ειδικά εάν λάβουμε υπόψη τον ορισμό της έννοιας «επιχείρηση» έτσι όπως δίνεται στο άρθρο 3 και αφορά κάθε οντότητα ανεξάρτητα από τη νομική μορφή που ασκεί γενικά η οικονομική δραστηριότητα. 
Περαιτέρω η επιτροπή και η Β1 Διεύθυνση του Υπουργείου Εξωτερικών θα προχωρεί σε ελέγχους των ξένων επενδύσεων αυτεπαγγέλτως και χωρίς σχετική αίτηση όπως περιγράφεται στην παράγραφο 5 & 9 του άρθρου 5. Θα είχε τη δυνατότητα να προχωρεί σε διεξοδική έρευνα κατά την οποία θα μπορεί να αναζητά κάθε είδους πληροφορία από φυσικά πρόσωπα ή επιχειρήσεις χωρίς να ισχύουν μια σειρά νομικές προβλέψεις αναφορικά με το φορολογικό, τραπεζικό, χρηματιστηριακό και κάθε άλλο απόρρητο με εξαίρεση το δικηγορικό απόρρητο. 
Αυτές τις εξουσίες θα τις έχει μάλιστα, τόσο στο στάδιο της έρευνας μιας ξένης επένδυσης όσο και στη συνέχεια όπως κατά την παρακολούθηση τυχόν μέτρων που έχουν επιβληθεί σε μια επένδυση μιλάω για τα άρθρα 8 & 10. 
Επισημαίνεται ακόμα ότι οι χρόνοι δράσης αυτού του κρατικού μηχανισμού από την ανάληψη ενός αιτήματος για επένδυση είναι ταχύτατη, εντός πέντε ημερών όπου το αίτημα θα γίνεται η πρώτη εξέταση του φακέλου και η υπαγωγή ή όχι στον νόμο. Ταυτόχρονα, είναι και ελαστική, ώστε να προχωρά η ξένη επένδυση ανάλογα με την εκάστοτε αξιολόγηση των συμφερόντων της χώρας. 
Θα τελειώσω με ένα ερώτημα προς τον κύριο Υφυπουργό. Μας είπατε χαρακτηριστικά ότι η πολιτεία πάντα εξέταζε επενδύσεις σε κρίσιμους τομείς και δεν περίμενε αυτόν τον Κανονισμό, αυτόν τον εθνικό μηχανισμό και μάλιστα ανέφερε και παράδειγμα. Όμως, ρωτάμε, υπάρχει μηχανισμός να ελέγχει άμεσες ξένες επενδύσεις σε άλλα κράτη μέλη, που ίσως, βλάπτει τα συμφέροντα της Ελλάδας στο να γίνεται μια τέτοια παρέμβαση; Μιλάω βεβαίως για τομείς ασφαλείας. 
Ευχαριστώ.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Εμείς ευχαριστούμε.
Το λόγο έχει ο κ. Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»):  Σας ευχαριστώ κύριε Πρόεδρε. 
Η 14η Μαΐου είναι μια ημερομηνία με μεγάλη αξία για τον σύγχρονο ελληνισμό και ειδικώς γι’ αυτόν της Θράκης, διότι η ημερομηνία του 1920 επισφραγίστηκε η απελευθερωτική προσπάθεια και η ένωση με το νέο Ελληνικό Κράτος. Στις 14 Μαΐου 2025 η είδηση η οποία μονοπώλησε το ενδιαφέρον σχετικά με την Θράκη ήταν μια αγοραπωλησία από εταιρεία τουρκικών συμφερόντων ενός κτιρίου το επονομαζόμενο και Taz Mahal στην περιοχή του Σιδηροδρομικού Σταθμού στην Αλεξανδρούπολη. Πρόκειται για ένα κτήριο χαρακτηριστικής αρχιτεκτονικής το οποίο αγοράστηκε μαζί με τον χώρο που βρίσκεται πίσω από αυτό και θα ανεγερθεί, σύμφωνα με αυτά που διαβάζουμε, ένα ξενοδοχείο πέντε αστέρων. 
Εδώ, να θυμηθούμε ότι κατά τη διάρκεια της γερμανικής και βουλγαρικής κατοχής ήταν το κέντρο κράτησης και βασανιστηρίων για Έλληνες και Ελληνίδες και δυστυχώς, όπως καταλαβαίνουμε όλοι, εκεί έχασαν τη ζωή τους πολλοί εξ αυτών. 
Το συγκεκριμένο, λοιπόν, κτίριο αντί να έχει μετατραπεί σε ένα μνημειακό χώρο, είχε ερημώσει και τώρα από ότι μαθαίνουμε μετατρέπεται σε ξενοδοχείο. Η ίδια εταιρεία που έχει ήδη αποκτήσει σε πλειστηριασμό το ξενοδοχείο ΗΡΑ και προχωρούν εντατικά οι εργασίες ανακαίνισης. 
Επίσης, προγραμματίζει η ίδια εταιρεία την κατασκευή και ενός ακόμα ξενοδοχείου στο δρόμο Αλεξανδρούπολης προς τη νέα Χιλή, σε έκταση που είχε αποκτήσει αρκετό καιρό πριν. Στον ίδιο χώρο, λοιπόν και στην ίδια περιοχή που το 1920 οι πρόγονοι μας υποδέχτηκαν τους απελευθερωτές τους, εκδιώκοντας τον κατοχικό στρατό, εμείς βλέπουμε σήμερα την επιστροφή της Τουρκίας με οικονομικούς όρους. 
Επιχειρήσεις, ξενοδοχεία, καταστήματα, Golden Visa και ακίνητα. Εμείς, ως Ελληνική Λύση, σταθεροί στις απόψεις μας, έχουμε τονίσει πολλές φορές ότι η οικονομική παρουσία της Τουρκίας στη Θράκη αποτελεί στρατηγική προτεραιότητα, συνδυάζοντας οικονομικά συμφέροντα με πολιτικές και εθνικές επιδιώξεις. 
Η περιοχή προσφέρει στην Τουρκία ενίσχυση της επιρροής της μέσω οικονομικών εργαλείων. Τράπεζες, επενδύσεις σε αγροτικά και κατασκευαστικά έργα, εισαγωγές τουρκικών προϊόντων επιδοτούμενα από το τουρκικό κράτος, εξαγορές και στρατηγικές συνεργασίες με ελληνικές επιχειρήσεις σε τομείς όπως τα ακίνητα. 
Έτσι, η οικονομική διείσδυση θεωρείται μια ακόμη πτυχή της διαρκούς αμφισβήτησης της εθνικής κυριαρχίας στη Θράκη από την Τουρκία, η οποία, πλέον γίνεται με πιο εκλεπτυσμένη μορφή. 
Η κυβέρνηση δείχνει να μη συμμερίζεται την ανησυχία που επικρατεί για την αυξανόμενη τάση μαζικών αγορών ακινήτων από τούρκους υπηκόους σε ευαίσθητες παραμεθόριες περιοχές της Ελλάδας, κυρίως στον Έβρο και τα νησιά του βορείου αιγαίου. 
Πάνω από 1.000 ακίνητα ετησίως φαίνεται να αλλάζουν χέρια περνώντας σε τουρκική ιδιοκτησία, γεγονός που έχει προκαλέσει έντονο προβληματισμό στις τοπικές κοινωνίες, καθώς οι κάτοικοι κάνουν λόγο για έναν σιωπηλό εποικισμό μέσω αγορών κατοικιών και εμπορικών ακινήτων και αυτό συμβαίνει, γιατί το νομικό πλαίσιο διευκολύνει τις αγορές. 
Σύμφωνα με την ισχύουσα νομοθεσία, η απόκτηση ακινήτων σε παραμεθόριες περιοχές επιτρέπεται σε νομικά πρόσωπα αρκεί να ελέγχεται η έδρα της εταιρείας. Η εθνικότητα ή η ιθαγένεια των φυσικών προσώπων που βρίσκονται πίσω από την εταιρεία δεν εξετάζεται. 
Το γεγονός αυτό καταδεικνύει ότι το σχέδιο νόμου του Υπουργείου Εξωτερικών που συζητάμε σήμερα είναι προς τη σωστή κατεύθυνση, αλλά θα πρέπει να γίνει μια αναθεώρηση για κάθε μία δραστηριότητα του εθνικού νομοθετικού πλαισίου για κάθε μία δραστηριότητα που εντάσσεται στους ευαίσθητους και ιδιαίτερα ευαίσθητους τομείς, προκειμένου να υπάρξει μια ουσιαστική εναρμόνιση, όχι μόνο με το γράμμα του κανονισμού, αλλά και με το πνεύμα της Ενωσιακής νομοθεσίας. 
Ειδικά η αγορά ακινήτων, οι τομείς των κατασκευών και της ανάπτυξης - διαχείρισης ακινήτων θα πρέπει να επαναρρυθμιστούν μέσα από ένα νέο θεσμικό πλαίσιο, ώστε να εμπεδώσουν το αίσθημα εθνικής ασφάλειας στις παραμεθόριες περιοχές και της κοινωνικής ασφάλειας στα μεγάλα αστικά κέντρα, όπου το πρόβλημα της στέγασης και αξιοπρεπούς διαβίωσης παραμένει σημαντικό για τα ελληνικά νοικοκυριά. 
Αξίζει να σημειωθεί ότι αρκετά μέλη της Ευρωπαϊκής Ένωσης περιλαμβάνουν στους ευαίσθητους τομείς αυτής της απόκτησης γης γεωργικών ή μη εκτάσεων άνω των 50 ή 100 στρεμμάτων σε αντίθεση με την ελληνική κυβέρνηση που επιδεικνύει μια εγκληματική αδιαφορία για τον πρωτογενή τομέα και για την ελληνική περιφέρεια. 
Τώρα, όσον αφορά τα επιμέρους άρθρα. Στο άρθρο 3, ο ορισμός της ολοκλήρωσης της επένδυσης είναι ασαφής, διότι, προϋποθέτει και βασίζεται στην ύπαρξη αναβλητικών αιρέσεων και όχι, στην οριστικοποίηση συγχωνεύσεων ή εξαγορών υφιστάμενης επιχείρησης ή υλοποίησης Greenfield investment. 
Στο άρθρο 4, όπου τίθεται το πεδίο εφαρμογής του σχεδίου νόμου είναι επίσης ασαφής και αόριστη η φράση «χωρίς πρόθεση ή δυνατότητα επηρεασμού της διαχείρισης και του ελέγχου της επιχείρησης». Χρήζει περαιτέρω διευκρινίσεων και το ορθό θα ήταν η θέσπιση αντικειμενικών κριτηρίων, προκειμένου να υπαχθεί μια άμεση ξένη επένδυση στις εξαιρέσεις του πεδίου εφαρμογής του κανονισμού, τόσο προς τη διευκόλυνση των στελεχών της Β1 Διεύθυνσης του Σχεδιασμού Εξωστρέφειας και Συντονισμού Φορέων Εξωστρέφειας του Υπουργείου Εξωτερικών, όσο και των υποψήφιων επενδυτών στα πλαίσια της αρχής της διαφάνειας. 
Στο άρθρο 5, καθορίζεται ότι η Β1 Διεύθυνση του Υπουργείου Εξωτερικών λειτουργεί ως γραμματεία της διυπουργικής επιτροπής ελέγχου και ως συντονιστής της διαδικασίας ελέγχου. 
Προβλέπονται, επίσης, ο χρόνος ενεργοποίησης του μηχανισμού ελέγχου, καθώς και η δυνατότητα έναρξης αυτεπάγγελτου ελέγχου άμεσων ξένων επενδύσεων. Δεδομένου ότι ο φόρτος εργασίας για τα στελέχη που υπηρετούν στη Β1 Διεύθυνση θα είναι μεγάλος, έχετε μεριμνήσει για την ενίσχυση της με στελέχη αυξημένων τυπικών και ουσιαστικών προσόντων προκειμένου η Διεύθυνση να ανταποκριθεί στα νέα της αντικείμενα, δηλαδή στις απαιτήσεις του Κανονισμού; Θεωρούμε, επίσης, ότι είναι επιβεβλημένη πρόβλεψη στο άρθρο 5 για συνεργασία της Β1 Διεύθυνσης με τις καθ’ ύλην αρμόδιες οργανικές μονάδες του Υπουργείου Οικονομικών και του Υπουργείου Ανάπτυξης. 
Το άρθρο 6, καθορίζει τα κριτήρια υπαγωγής των άμεσων ξένων επενδύσεων σε έλεγχο για λόγους ασφαλείας ή δημόσιας τάξης και είναι άμεσα συνυφασμένο με το παράρτημα που αποτελεί αναπόσπαστο μέρος του υπό επεξεργασία σχεδίου νόμου, στο οποίο προσδιορίζονται οι δραστηριότητες της επιχείρησης που εμπίπτουν στο πεδίο εφαρμογής του νόμου, οι οποίες διακρίνονται σε ευαίσθητους και ιδιαίτερα ευαίσθητους τομείς, καθώς και το ποσοστό συμμετοχής στην επιχείρηση στόχου, λόγω του οποίου μια άμεση ξένη επένδυση ελέγχεται για λόγους ασφαλείας ή δημόσιας τάξης. 
Στο άρθρο 3 του Κανονισμού 452 της Ευρωπαϊκής Ένωσης περιγράφονται οι απαιτήσεις από τους μηχανισμούς ελέγχου των κρατών μελών και δεν υποδεικνύονται ποιες επενδύσεις θα ελέγχουν τα κράτη μέλη που διαθέτουν μηχανισμό ελέγχου, ούτε το κατώφλι συμμετοχής ξένου επενδυτή άνω του οποίου θα ελέγχονται. Επομένως, τα ανωτέρω παραμένουν στην κρίση κάθε κράτους μέλους. Δεδομένης της ανωτέρω διακριτικής ευχέρειας, πέρα από τον τομέα της ενέργειας που τον αναλύσαμε στην πρώτη συζήτηση, θα πρέπει να υπαχθεί στους ιδιαιτέρως ευαίσθητους τομείς, ενώ προτείνουμε, επίσης, να διευρυνθούν οι τομείς που αναφέρονται στο παράρτημα και να συμπεριληφθεί ο τομέας προμήθειας και διανομής νερού ανθρώπινης κατανάλωσης και η παροχή υπηρεσιών υγείας, διότι η κοινωνική δικαιοσύνη δοκιμάζεται όταν η υγεία από συνταγματικά κατοχυρωμένο δικαίωμα μεταπίπτει σε προνόμιο λίγων και εύπορων. 
Στο άρθρο 8, περιγράφεται αναλυτικά η διαδικασία ελέγχου των άμεσων ξένων επενδύσεων. Στην §8 του ίδιου άρθρου, προβλέπεται ότι ο Υπουργός Εξωτερικών αποφασίζει για την έγκριση, απαγόρευση ή αναστροφή της επένδυσης ή την επιβολή συγκεκριμένων όρων ή μέτρων μετριασμού για την υλοποίηση αυτής, μετά από εισήγηση της διυπουργικής επιτροπής που υποβάλλεται εντός 30 ημερών από την εκκίνηση της διαδικασίας διεξοδικής έρευνας. Η εισήγηση επέχει θέση απλής ή σύμφωνης γνώμης; Η διευκρίνιση αυτή είναι βασική για τον τρόπο αντιμετώπισης ενδεχόμενης διαφωνίας μεταξύ της διυπουργικής επιτροπής και του Υπουργείου Εξωτερικών, καθώς και για την πλήρη και τεκμηριωμένη αιτιολόγηση ή μη της τελικής απόφασης του Υπουργού. 
Σύμφωνα με το άρθρο 10, η Β1 Διεύθυνση μπορεί να ζητήσει την παροχή σε αυτήν αντίγραφου οποιουδήποτε εγγράφου και οποιασδήποτε πληροφορίας είναι απαραίτητη για την διενέργεια του ελέγχου παρακολούθηση της εφαρμογής των μέτρων επιβολής μετριασμού, απαγόρευσης ή αναστροφής των ξένων επενδύσεων. Δεν θεωρείτε ότι αυτό είναι ένα ακόμη γραφειοκρατικό πρόσκομμα;
Κλείνω με το άρθρο 11§3, όπου προβλέπεται ότι, στο πλαίσιο εφαρμογής του Κανονισμού, η Β1 Διεύθυνση δύναται να ζητά πληροφόρηση από νομικά και φυσικά πρόσωπα σχετικά με τις άμεσες ξένες επενδύσεις που σχεδιάζεται να υλοποιηθούν ή έχουν υλοποιηθεί και η οποία παρέχεται εντός 25 ημερών. Προσδίδεται άμεσα αναδρομική ισχύ στη ρύθμιση με τη φράση «έχουν υλοποιηθεί», διαφορετικά τι ακριβώς περιλαμβάνει; Πιο συγκεκριμένα, οι μαζικές αγορές ακινήτων για τουριστική εκμετάλλευση από Τούρκους επιχειρηματίες στην περιοχή του Έβρου θα υπαχθούν στον αυτεπάγγελτο, πλέον, έλεγχο του άρθρου 9; Θα θέλαμε μια απάντηση επ’ αυτού, κύριε Υπουργέ. 
Σας ευχαριστώ.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Σας ευχαριστούμε, κύριε συνάδελφε. 
Το λόγο έχει η Ειδική Αγορήτρια της Κοινοβουλευτικής Ομάδας της ΝΕΑΣ ΑΡΙΣΤΕΡΑΣ, κυρία Αθανασία Αναγνωστοπούλου. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, ακούσαμε τους φορείς το μεσημέρι και θα λέγαμε ότι σε πολλά θέματα, που είχαμε εγείρει εμείς στην πρώτη ανάγνωση του νομοσχεδίου, είδαμε ότι και οι φορείς συμφωνούν. Ο Υφυπουργός απάντησε ή προσπάθησε να απαντήσει στην πρώτη ανάγνωση, ελπίζω ότι θα επανέλθει τώρα κάνοντας κάποιες διευκρινίσεις ή αποσαφηνίσεις ή προσθέσεις σ’ αυτά που είπαμε. 
Σίγουρα αυτό το νομοσχέδιο, δηλαδή η ενσωμάτωση του Κανονισμού 2019/452, εστιάζει στην προστασία της εθνικής ασφάλειας και της δημόσιας τάξης μέσω της θέσπισης μηχανισμού ελέγχου για άμεσες ξένες επενδύσεις. 
	Ελέγχει επενδύσεις σε στρατηγικούς τομείς, ενέργεια, κυβερνοασφάλεια, άμυνα, τεχνητή νοημοσύνη, παραμεθόριες τουριστικές υποδομές, κρίσιμες υποδομές. Τι δεν περιλαμβάνει, που είναι το σημαντικό. Το είπαμε στην πρώτη ανάγνωση, επανερχόμαστε. Δεν περιλαμβάνει, δεν γίνεται καμία αναφορά σε επενδύσεις ακινήτων για τουριστικούς ή οικιστικούς σκοπούς, αγορά κατοικιών από ξένους για golden visa ή βραχυχρόνιες μισθώσεις και λοιπά. Δεν αξιολογείται η παραγωγή και η αξία των επενδύσεων ή η συνεισφορά τους στην απασχόληση και την καινοτομία. Δεν υπάρχει καμία πρόβλεψη για το κοινωνικό ή οικονομικό αντίκτυπο των ξένων επενδύσεων κάτι που αποτέλεσε το σημείο αιχμής της κριτικής μας στην πρώτη ανάγνωση. Δηλαδή, το νομοσχέδιο αυτό έχει στενά ρυθμιστικό χαρακτήρα με επικέντρωση στην εθνική ασφάλεια – καλώς - χωρίς βέβαια να ορίσετε και θα πούμε παρακάτω δύο πράγματα και δεν αντιμετωπίζει το πρόβλημα της υπερσυγκέντρωσης επενδύσεων στα ακίνητα, ούτε λαμβάνει υπόψη την ανάγκη κατεύθυνσης επενδύσεων προς παραγωγικούς κλάδους που θα ενίσχυαν την ελληνική οικονομία και το ανθρώπινο κεφάλαιο.
Θα βάλω ως υποσημείωση και Υφυπουργέ. Εχθές διαβάσαμε στην έγκριτη εφημερίδα «Καθημερινή» και από τον έγκριτο δημοσιογράφο, τον κ. Νέδο, άρθρο με τίτλο «Στο στόχαστρο των ΗΠΑ τα λιμάνια». Και καταλήγει το άρθρο, ότι έρχεται νομοσχέδιο στη Βουλή για τις ξένες άμεσες επενδύσεις που αφορά στις λιμενικές και κρίσιμες υποδομές της χώρας, κυρίως δε ότι αφορά τα λιμάνια Θεσσαλονίκης και Πειραιά. Το βάζω σε παρένθεση, μπορεί να αποδειχθεί ζωτικής σημασίας. Δεν ξέρω μπορεί να το έχετε υπόψη σας το άρθρο.
Το δεύτερο σημείο στο οποίο είχαμε αναφερθεί κι όχι μόνο εμείς ως Νέα Αριστερά, η κυρία Δούρου εκ μέρους του Συριζα και νομίζω ο κ. Καζαμίας από την Πλεύση Ελευθερίας και λοιπά. Βλέπουμε μια διαδικαστική αδιαφάνεια με παράθυρο καταχρηστικής εφαρμογής. Η συγκρότηση και λειτουργία του μηχανισμού ελέγχου εξαρτάται κατά το μεγαλύτερο μέρος από εσωτερικές κυβερνητικές αποφάσεις, χωρίς θεσμική λογοδοσία. Η Διυπουργική Επιτροπή ΔΕΥΑΞΕ, η Β1 διεύθυνση Ειδική Διεύθυνση του Υπουργείου Εξωτερικών. Και εγώ θέλω να σας ρωτήσω τώρα εδώ κύριε Υφυπουργέ, αν έχουν αλλάξει τόσο πολύ τα πράγματα. Αν και αντιμετωπίσαμε το ίδιο θέμα και με το νομοσχέδιο – τώρα νόμος του κράτους - που είχε εισαγάγει ο κ. Γεραπετρίτης, ο Υπουργός Εξωτερικών για το οργανόγραμμα του Υπουργείου. Είναι σε θέση η Ειδική Διεύθυνση, η Β1 Διεύθυνση, έχει το προσωπικό που απαιτείται; Και το προσωπικό εδώ στην Ελλάδα, αλλά και το προσωπικό που απαιτείται σε προξενεία και πρεσβείες. Η γνώση που έχω, η εικόνα που έχω, είναι ότι είναι πολύ δύσκολα τα πράγματα.
Σε αυτή τη διαδικαστική αδιαφάνεια δεν προβλέπεται δημοσιοποίηση αποφάσεων, δεν προβλέπεται η υποχρεωτική αιτιολόγηση, δεν προβλέπεται έλεγχος από ανεξάρτητη αρχή ή κοινοβουλευτική επιτροπή. Επιπλέον - και σε αυτό θα επιμείνω - η αυτεπάγγελτη ενεργοποίηση του μηχανισμού ανοίγει το δρόμο για επιλεκτικές παρεμβάσεις με πολιτικά ή επιχειρηματικά κριτήρια.
Εν ολίγης. Τα άρθρα από 5 μέχρι 10 δεν διασφαλίζουν τη θεσμική ακεραιότητα του μηχανισμού και ενδέχεται να υπονομεύσουν την εμπιστοσύνη της ίδιας της κοινωνίας.
Στην κατάχρηση εξουσιοδοτήσεων και εδώ βλέπουμε- που το βλέπουμε και σε άλλα νομοσχέδια της Κυβέρνησης- υπόγεια μετατόπιση της νομοθετικής αρμοδιότητας. Το άρθρο 16, για παράδειγμα, δίνει στη διοίκηση τη δυνατότητα, να καθορίζει κρίσιμα στοιχεία του Μηχανισμού με υπουργικές αποφάσεις. Το πιο ανησυχητικό όμως από όλα, είναι η δυνατότητα τροποποίησης του παραρτήματος, δηλαδή των τομέων και γεωγραφικών περιοχών που θεωρούνται ευαίσθητοι, να γίνεται εκτός βουλής και κατά βούληση της Κυβέρνησης. Αυτό είναι πάρα πολύ σοβαρό, κανένας έλεγχος από τη Βουλή.
Ουσιαστικά, δηλαδή, αυτή τη στιγμή η Βουλή καλείται να ψηφίσει το τελικό περιεχόμενο ενός νόμου που το εύρος εφαρμογής του μπορεί να αλλάξει μετά την ψήφισή του, χωρίς να έχει ιδέα καθόλου η Βουλή. Άλλωστε και η ΕΣΗΕΑ- αναφέρθηκε και η κυρία Δούρου, θα το επαναλάβω όμως και έχω- γράφει, λοιπόν, ότι για αυτήν έχει κεφαλαιώδη σπουδαιότητα η υιοθέτηση περιορισμών σε κάθε είδους και οποιασδήποτε προέλευσης, εξαγορά ΜΜΕ, να λαμβάνει υπόψη την επίπτωση στις εργασιακές σχέσεις και στις θέσεις απασχόλησης, καθώς ο κλάδος των ΜΜΕ έχει πληγεί και αυτό της ΕΣΗΕΑ με φέρνει στο επόμενο σημείο, ζητάμε δηλαδή, να προβλέπεται θεσμοθετημένος διάλογος και δημόσια διαβούλευση για τροποποιήσεις του παραρτήματος, να ενταχθούν κριτήρια κοινωνικής συνοχής, προστασίας εργασίας και βιώσιμης ανάπτυξης, να προβλεφθεί ανεξάρτητος ελεγκτικός Μηχανισμός ή ενισχυμένος κοινοβουλευτικός έλεγχος.
Πάω τώρα σε μερικά από τα άρθρα. Στο άρθρο 4 και το πεδίο εφαρμογής, εδώ και ρητά δεν προβλέπεται - όχι ρητά ούτε απόρρητα, ούτε τίποτα - η απουσία οποιασδήποτε αναφοράς σε επενδύσεις σε ακίνητα που αποτελεί σοβαρό θεσμικό κενό. Σε περιοχές με γεωπολιτική ή κοινωνική σημασία, η συστηματική αγορά ακινήτων οδηγεί σε εκτόπιση ντόπιων πληθυσμών, στην απορρύθμιση της αγοράς κατοικίας και στην ιδιωτικοποίηση της γης και των φυσικών πόρων. Αυτό, κύριε Υφυπουργέ, για μας, είναι και θέμα εθνικής ασφάλειας και κοινωνικής συνοχής, γιατί όταν υπονομεύεται η κοινωνική συνοχή, υπάρχει ζήτημα εθνικό εν γένει. 
Στο άρθρο 6, τα κριτήρια εφαρμογής, δεν συνεκτιμώνται παράγοντες όπως κοινωνικές συνέπειες, ιδιωτικοποίηση δημόσιων αγαθών και κάπου είδα- τώρα να μην ψάχνω- για τις επενδύσεις σε Παιδεία και Υγεία. Εδώ τίθενται πολύ σοβαρά ζητήματα, γιατί πρόκειται για κοινωνικά αγαθά, τις επιπτώσεις στην απασχόληση, η σχέση με στρατηγικές ανάγκες της χώρας και εδώ πάει το άρθρο της «ΚΑΘΗΜΕΡΙΝΗΣ», στο οποίο αναφέρθηκα.
Στο άρθρο 8, την διαδικασία ελέγχου, τα είπα σε γενικές γραμμές, αλλά θέλω να επιμείνω, ότι οι προτεινόμενες αλλαγές που θα είχαμε να κάνουμε επειδή το συζητάμε τώρα το νομοσχέδιο, υποχρεωτική δημοσιοποίηση συνοπτικής αιτιολογίας αποφάσεων, θεσμοθέτηση προσφυγής ή εξωτερικής γνωμοδοτικής επιτροπής για αμφισβητήσεις, κατάργηση ή τροποποίηση της σιωπηρής έγκρισης- ότι αν δεν απαντήσει η επιτροπή σε 60 μέρες, ο Υπουργός υπογράφει αυτοδίκαια.
Για την παρακολούθηση της εφαρμογής στο άρθρο 10, προτείνουμε ετήσιες δημόσιες εκθέσεις για την πορεία και επίπτωση των επενδύσεων.
Στο άρθρο 16, το παράρτημα το οποίο καθορίζει ποιες επενδύσεις υπάγονται σε έλεγχο, μπορεί να αλλάξει στο μέλλον με υπουργική απόφαση. Δηλαδή, αυτό που σας είπα και πριν, ψηφίζουμε κάτι το οποίο, όταν θα εφαρμοστεί μπορεί να εφαρμοστεί ένα εντελώς άλλο πράγμα.


Άρα, εδώ πρέπει οπωσδήποτε να αλλάξει το άρθρο 16, παράγραφος 3 και αυτές οι περίφημες εξουσιοδοτικές διατάξεις που έχουμε, το λέμε συνέχεια σχεδόν σε όλα τα νομοσχέδια, εξουσιοδοτικές διατάξεις που εξαρτώνται μόνο από τον Υπουργό έτσι κι αλλιώς.
Επίσης, το Παράρτημα του νόμου που προσδιορίζει τους ευαίσθητους και ιδιαιτέρως ευαίσθητους τομείς, θα μπορούσε να επικαιροποιηθεί και να περιλαμβάνει μέσα ενημέρωσης, ύδρευση και φυσικούς πόρους, κρίσιμες κατοικίες, οικιστικές ζώνες, ψηφιακές πλατφόρμες, που συλλέγουν δεδομένα πολιτών και πολλά άλλα. 
Κύριε Υφυπουργέ, σας άκουσα που μιλήσατε στην πρώτη επιτροπή και διάβασα και την ομιλία σας και την έχω μπροστά μου. Ειλικρινά μου έκανε κάτι εντύπωση, σχετικά με αυτό που είπατε, αυτό που κατόρθωσε ο κύριος Μητσοτάκης, ο Πρωθυπουργός, στην Ιταλία, για να έχουμε νέες επενδύσεις ύψους 360 εκατ. ευρώ για την τοποθέτηση νέων σύγχρονων τραίνων στον Ελληνικό Σιδηρόδρομο. 
Να θυμίσω ότι η Hellenic Train έπρεπε να έχει κάνει μέχρι σήμερα επενδύσεις ύψους 770 εκατ. ευρώ. Μην θεωρούμε επιτυχία κάτι, το οποίο είναι μειωμένο κατά το ήμισυ και να το εμφανίζουμε ως επιτυχία. 
Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος,  Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Παπαναστάσης Νικόλαος, Δελής Ιωάννης, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Γαυγιωτάκης Μιχαήλ και Σαράκης Παύλος.

ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Το λόγο έχει ο κ. Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΩΤΙΚΟ ΚΙΝΗΜΑ «ΝΙΚΗ»»): Ευχαριστώ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, η λήψη μέτρων λόγω ενός Ευρωπαϊκού Κανονισμού είναι μια διαδικασία από την οποία δεν μας αφήνει πολλά περιθώρια να αυτενεργήσουμε, αλλά και να μην υπήρχε ο Κανονισμός τα μέτρα αυτά θα έπρεπε να υπάρχουν για ευνόητους λόγους. Ίσως μάλιστα να έχει έρθει και ο Κανονισμός το 2019 και μόνο λόγω περιστασιακών αιτιών, όπως οι πόλεμοι που ξέσπασαν, να ενεργοποιήθηκε και η Ευρωπαϊκή Ένωση προς αυτή την κατεύθυνση ξανά, λόγω των κυρώσεων προς τη Ρωσία.
Σε κάθε περίπτωση, είναι καλό να υπάρχουν έλεγχοι στις άμεσες επενδύσεις για λόγους δημόσιας ασφάλειας και δημόσιας τάξης, όταν αντιμετωπίζουμε συχνά άμεσες επενδύσεις και στην Ελλάδα, παραδείγματος χάριν αγορές ακινήτων από αλλοδαπούς σε περιοχές της Θράκης κοντά στα σύνορα με την Τουρκία ή τη Βουλγαρία. 
Ο σκοπός, επομένως, του άρθρου 1 του παρόντος, που είναι η ευθυγράμμιση με το Ενωσιακό δίκαιο, έρχεται κατ’ αρχήν να ενισχύσει το υπάρχον πλαίσιο και μόνο σε περίπτωση αντίθετη θα πρέπει να ανησυχήσουμε. Ομοίως, και το αντικείμενο του άρθρου 2 είναι αναγκαίο να αποσαφηνιστούν τα μέτρα, αλλά και η θέσπιση και ο προσδιορισμός του πεδίου και του τρόπου λειτουργίας του εθνικού μηχανισμού για τον έλεγχο των άμεσων ξένων επενδύσεων για λόγους ασφάλειας ή δημόσιας τάξης. 
Υπάρχουν, όμως, διάφορα προβληματικά σημεία που μπορεί να αποτελέσουν λόγο προσβολής της Ελλάδας στα ευρωπαϊκά δικαστήρια ή και λόγο για τη δημιουργία κακού κλίματος στην αγορά με δυσμενείς συνέπειες για τη χώρα μας. 
Αφενός στο άρθρο 3, στους ορισμούς, βλέπουμε ότι στον ορισμό της επιχείρησης περιλαμβάνεται ένα τεράστιο εύρος, ακόμα και οι πιο μικρές και οικογενειακές. Ποια η  σκοπιμότητα αυτής της ευρύτητας; Θα απασχολούνται υπηρεσίες με τέτοιους ελέγχους; Δεν είναι κακό να υπάρχει δυνατότητα, κάτι που και με το υφιστάμενο πλαίσιο θα μπορούσε να γίνει, αλλά εάν ρητά συμπεριλάβουμε τους πάντες οι πραγματικά επικίνδυνες περιπτώσεις θα διαφεύγουν ευκολότερα και τα αρμόδια όργανα δεν θα μπορούν να ανταποκριθούν. 
Ευρύτατος είναι και ο ορισμός 4, που αφορά τον μηχανισμό ελέγχου, ο οποίος αντί να ορίσει δομές ή υπηρεσίες, όπως η  Δ.Ε.Ε.Α.Ξ.Ε. του ορισμού 5, ορίζει νομοθετικά κείμενα, αορίστως βέβαια και πάλι. Αυτό από μόνο του είναι μια λογική αναντιστοιχία νοήματος και όρου και περιέχει και εγγενή αοριστία και απροσδιόριστο εύρος, γιατί δεν εννοεί μόνο το παρόν, αλλά και κάθε συναφή νομοθετικό ή εκτελεστικό νόμο.
Αν δεν είναι ορισμένο σαφώς το νομοθετικό πλαίσιο, είτε η αυθαιρεσία θα χτυπήσει κόκκινο, είτε τα ελεγκτικά όργανα θα αδρανήσουν, γιατί δεν θα μπορούν να αποφασίσουν ποια διάταξη εφαρμόζεται. Έτσι θα υποστούμε άσκοπες καταδίκες από την Ευρωπαϊκή Ένωση. Αυτό δεν πρέπει να συμβεί και οι ασάφειες θα πρέπει να αρθούν άμεσα.
 Στο άρθρο 4 παράγραφος 2, ο όρος «πρόθεση» είναι παντελώς ακατάλληλος για νομοθετικό κείμενο. Η πολιτεία δεν κάνει δίκη προθέσεων, ούτε επιτρέπεται να κάνει. Πώς θα εκτιμηθεί από το ελεγκτικό όργανο η πρόθεση επηρεασμού της διαχείρισης;  Η λέξη αυτή πρέπει να αφαιρεθεί.
 Η παραπομπή στο άρθρο 6 μέσω της παραγράφου 4.1 και από το 6 στο παράρτημα δημιουργεί ορισμένα ερωτηματικά για τη διατύπωση του παραρτήματος. Σε αυτό ορίζονται ευαίσθητοι τομείς ενέργεια, μεταφορές και ψηφιακή υποδομή ενώ ως πολύ ευαίσθητοι τομείς η άμυνα και η εθνική ασφάλεια, κυβερνοασφάλεια και τεχνητή νοημοσύνη και λιμενικές υποδομές, κρίσιμες υποθαλάσσιες υποδομές και τουριστικές υποδομές σε παραμεθόριες περιοχές. 
Είναι περίεργο πως, παραδείγματος χάριν, μια λιμενική υποδομή είναι εξίσου σημαντική με την εθνική άμυνα ή και πώς η κυβερνοασφάλεια και η τεχνητή νοημοσύνη εμπλέκονται με ζητήματα εθνικής άμυνας. Φυσικά και έχουν εφαρμογή και εκεί ανάλογες τεχνολογίες, αλλά η διατύπωση που υπάρχει εδώ θα προκαλέσει άσκοπη ενασχόληση με κάθε περίπτωση εταιρείας που παρέχει προϊόντα κυβερνοασφάλειας ή τεχνητής νοημοσύνης. Αυτές θα έπρεπε να ελέγχονται με άλλο τρόπο πιο κοντά στην πηγή και όχι εκ των υστέρων. 
Οι περισσότερες εταιρείες που σήμερα διακινούν ή εμπορεύονται προϊόντα κυβερνοασφάλειας και τεχνητής νοημοσύνης δεν αφορούν στην εθνική άμυνα ή ασφάλεια, δεν φαίνεται να υπάρχει μία αποσαφηνισμένη εικόνα του κινδύνου και της προέλευσής του, αλλά μια συγκεχυμένη εικόνα και μια τακτική να τα συμπεριλάβουμε όλα χωρίς σκέψη αναλογικότητας. 
Η λογική αυτή δεν θα φέρει αποτελέσματα και θα χρειαστεί νέα νομοθέτηση. Είναι διαφορετικής τάξης μεγέθους οι κίνδυνοι από τα διάφορα είδη επενδύσεων και πρέπει να αντιμετωπιστούν κατάλληλα. Αυτό που παρατηρούμε όμως δεν είναι η καταλληλότητα μέτρων ούτε καν διαχωρισμού των περιπτώσεων.
 Στο άρθρο 5 ως όργανα ελέγχου ορίζονται η Διυπουργική Επιτροπή Ελέγχου Άμεσων Ξένων Επενδύσεων για λόγους ασφάλειας ή δημόσιας τάξης και ο  Υπουργός Εξωτερικών που αποφασίζουν σύμφωνα με το άρθρο 8 και ότι ο έλεγχος θα γίνεται πριν την ολοκλήρωση, παράγραφος 4. Αυτή είναι εκ προοιμίου αποτυχημένη τακτική, διότι αν κανείς επενδύσει θα ζητάει αποζημιώσεις μετά, αλλά και γιατί ως τότε μπορεί να έχει πράξει πολλά ως νόμιμος και νομίμως αναμένουν τον έλεγχο που αργότερα ίσως δεν θα μπορούν να ελεγχθούν. Ο έλεγχος θα πρέπει να γίνεται στην αρχή και όχι λίγο πριν την ολοκλήρωση.
 Τα κριτήρια ελέγχου στο άρθρο 6 επίσης, παρουσιάζουν ασάφειες και σωστά μεν συμπεριελήφθησαν οι επενδυτές από τρίτες χώρες και μερικών από την Ευρωπαϊκή Ένωση, όμως λείπει η περίπτωση που οι επενδυτές προέρχονται αποκλειστικά από την Ευρωπαϊκή Ένωση χωρίς τη συμμετοχή ξένων τρίτων χωρών επενδυτών, έστω και αν δεν ελέγχονται φανερά από τρίτες χώρες ή δεν συμμετέχουν στην εταιρεία με 10%.. 
Η διατύπωση της παραγράφου 1β πρέπει να αποκτήσει και μια ακόμη περίπτωση την περίπτωση των επενδυτών που προέρχονται αποκλειστικά από χώρες της Ευρωπαϊκής Ένωσης. Η όλη φιλοσοφία του παρόντος είναι συγκεχυμένη και φαίνεται να προσδοκά πως η όποια εχθρική κίνηση θα συμβεί με εμφανή τρόπο από τρίτες χώρες. Η προέλευση των επενδύσεων ναι μεν είναι σημαντικός παράγοντας, αλλά δεν είναι επαρκής, διότι αν κάποιος θέλει να εισβάλει για οικονομικούς λόγους ή για  γεωστρατηγικούς δεν θα το κάνει με εμφανή τρόπο, αλλά με αφανή, οπότε θα έπρεπε να υπάρχει κριτήριο, εκτός από τους τομείς ευαισθησίας στο μέγεθος των επενδύσεων ανεξαρτήτως προέλευσης των επενδυτών και να ελέγχονται όλοι από ένα μέγεθος και πάνω. 
Αντιθέτως, αν πρόκειται για μικρές επιχειρήσεις ακόμα και να θέλει κανείς δεν μπορεί να αποκτήσει μείζονα επίδραση στην κοινωνία ή την οικονομία, οπότε ανεξαρτήτως προέλευσης επενδυτών δεν θα έπρεπε να ελέγχονται, όπως οι μεγάλες επενδύσεις εκτός και αν είναι επιχειρήσεις που προωθούν καινοφανή προϊόντα ή αποκτούν ραγδαία αύξηση κερδών ή κύκλου εργασιών. 
Οι έντονες μεταβολές πρέπει να ελέγχονται. Δεν χρειάζονται να ελέγχονται, παραδείγματος χάρη, από  το 25% στο 30% και στο 50% ή 75%, διότι δεν έχουν νόημα τέτοιοι έλεγχοι. Αν γίνει σωστός έλεγχος μία φορά μετά το 50% δεν χρειάζεται επανάληψη. Άλλωστε είναι ζήτημα ποσοστών, αλλά ελέγχου μέσω των ποσοστών. Δηλαδή, αν μια εταιρεία ελεγχθεί στο  50% που έλαβε από άλλη εταιρεία ευαίσθητου τομέα τι διαφορετικό μπορεί να βρεθεί για τις μεταβολές που μπορεί να επιφέρει, όταν θα λάβει το 75% ή ενδιάμεσο ποσοστό;
Σημαντικό είναι το αν έχει τον έλεγχο και αυτό θα συμβεί στο 50%, μετά δεν έχει νόημα ο έλεγχος για το ίδιο θέμα, αλλά η γενικότερη επίδραση στον τομέα. Αυτή την κατάσταση με την ασάφεια αρχών και ελέγχων την έχουμε ξαναδεί και σε άλλα νομοσχέδια και εξηγεί, γιατί πολλές φορές δεν γίνονται σωστοί έλεγχοι, ήδη, φάνηκαν οι αδυναμίες της μεθοδολογίας ελέγχου και αν δούμε και τα άρθρα 7, 8 και 9, θα διαπιστώσουμε και άλλες.
 Με το άρθρο 7, το κράτος απαιτεί από τον επενδυτή να υποβάλλει αίτηση για να ελεγχθεί και αν δεν υποβάλλει τον αντιμετωπίζει με σκληρό τρόπο σαν παραβάτη άμεσα. Εδώ υπάρχει σφάλμα της λογιστικής. Το κράτος οφείλει να γνωστοποιεί στον επενδυτή από την πρώτη στιγμή αυτή την υποχρέωση και να μην αυτοακυρώνεται ζητώντας του να υποβάλλει αίτηση λίγο πριν την ολοκλήρωση. 
Δηλαδή, αν η ολοκλήρωση κρατήσει 1, 2, 3 ή περισσότερα χρόνια τι γίνεται στο ενδιάμεσο; Και αν εισέλθουν κεφαλαίου και δραστηριοποιηθεί κάποιος και μετά ακυρωθεί η επένδυση με διάφορα προσχήματα, τι θα γίνει θα παραμείνει ανέλεγκτος; 
Υπάρχουν πολλές λογιστικές μέθοδοι για να το πετύχουν αυτό. Οπότε, εδώ υπάρχει πρόβλημα, γιατί ο έλεγχος δεν γίνεται στον σωστό χρόνο. Στην αρχή και σε τακτά διαστήματα, θα έπρεπε να γίνεται, ούτε να κρεμαστεί ο επενδυτής από μια απόφαση που θα αναμείνει επί πολύ, ούτε να μένει ανέλεγκτος για πολύ. 
Ο αυτεπάγγελτος έλεγχος του άρθρου 9, δεν μπορεί να ξεκινήσει όσο υπάρχει αναμονή και δυνατότητα αίτησης από τον επενδυτή. 
Επομένως, το κράτος αυτοεγκλωβίζεται σε μια λανθασμένη διαδικασία. Θα πρέπει οι αυτεπάγγελτοι έλεγχοι να γίνονται ανεξαρτήτως του αν έχει υποβάλει αίτηση κάποιος και μάλιστα, αυτή να είναι η συνολική φιλοσοφία. Μόνο σε ειδικές περιπτώσεις να απαιτείται η αίτηση όπου κάποιος θέλει να επιταχύνει τη διαδικασία. Γνωστοποίηση έναρξης εργασιών ή επικείμενων επενδύσεων, πρέπει να υπάρχει απ’ όλους τους υπόχρεους εξαρχής. 
Προβληματικό είναι και το άρθρο 10, περί πρόσβασης των ελεγκτικών οργάνων σε όλα τα αρχεία ακόμη και προσωπικών δεδομένων. Αυτή η αοριστία του εύρους των δικαιοδοτικών των οργάνων είναι η αιτία για συχνές παραβάσεις που θα έχουν δυσμενή αποτελέσματα, τόσο σε ευρωπαϊκό επίπεδο όσο και στον επιχειρηματικό κόσμο, γιατί οι επενδυτές από τρίτες χώρες δεν θα πρέπει να αντιμετωπίζονται απριόρι ως εγκληματίες, ούτε να τους δίνουμε λανθασμένες εντυπώσεις με τη χαλαρή διαδικασία ελέγχου και μετά να κάνουμε σαρωτικούς ελέγχους ακόμα και σε άσχετα πεδία ή πρόσωπα. Μια τέτοια λογική, θα απωθήσει και τους τίμιους επενδυτές. 
Το άρθρο 13, δείχνει τα αποτελέσματα της λανθασμένης φιλοσοφίας ελέγχου. Ο επενδυτής μπορεί να παραμείνει ακόμα και αν καταδικαστεί κατέχοντας μικρότερα ποσοστά, παραδείγματος χάριν, μετοχών, ενώ η επίμαχη συναλλαγή μπορεί να μετριαστεί ή να αναστραφεί. Και τα δύο είναι προβληματικά και οφείλονται στην ανεπίκαιρη λήψη του μέτρου από το κράτος. Από τη μία, εμποδίζει τον επενδυτή που του έδωσε, αρχικά, εύλογες προσδοκίες και από την άλλη, δεν διασφαλίζει το κράτος με το να του επιτρέπει να δρα, ενώ έχει ενδείξεις ή αποδείξεις κακόβουλης και επιζήμιας για την ασφάλεια του κράτους επένδυσης. Ασαφείς οι προθέσεις, ασαφείς και η φιλοσοφία του άρθρου. 
Αντιθέτως, πολύ σαφές στο άρθρο 14, αλλά άδικο και μη αναλογικές οι ποινές. 
Οι διοικητικές κυρώσεις του άρθρου 15, στην παράγραφο 1, είναι μάλλον αστείες, όταν αρχίζουν από 5.000 ευρώ και φτάνουν τους 50.000 ευρώ κατά μέγιστο. Αν θυμηθούμε και τα ανωτέρω, θα ασχολούνται οι υπηρεσίες με την επιβολή προστίμων 5.000 σε μια σειρά μικρές επιχειρήσεις που θα εμπέσουν στα κριτήρια, ενώ, από την άλλη, μεγάλοι επενδυτές που θα μπορούν να δηλώσουν ότι παραιτούνται από την επένδυση μετά από 3 και 4 ή 5 χρόνια. Αυτό θα συμβεί, δυστυχώς, με το συντονιστικό πλαίσιο που θα ψηφιστεί. 
Τα πρόστιμα, πρέπει να είναι αναλογικά με την παράβαση και η καθυστερημένη προσκόμιση δικαιολογητικών, όταν, πλέον, θα έχει σχεδόν ολοκληρωθεί η επένδυση, είναι μάλλον πταίσμα μπροστά σε άλλα χειρότερα που μπορεί να συμβούν. 
Ακόμη και τα σοβαρότερα πρόστιμα της παραγράφου 2, που ορίζουν ότι θα επιβληθούν σε ευθείες παραβάσεις, παραδείγματος χάριν, της απόφασης του Υπουργού, ενδέχεται να μην είναι κατάλληλα. Για το αν ο επενδυτής με ένα ποσό 100.000 κατάφερε να πάρει τον έλεγχο μιας εταιρείας εκατομμυρίων, το να πληρώσεις το διπλάσιο των 100.000 χιλιάδων, δηλαδή, 200.000, δεν είναι τίποτα, γιατί θα έχεις πετύχει τον σκοπό του και δεν λύνει το πρόβλημα.
 Το όλο πλαίσιο ελέγχου είναι προβληματικό και δεν διασφαλίζει με τίποτε την ασφάλεια του κράτους μας. Ακόμη και οι έλεγχοι δεν ορίζονται σαφώς πως θα  γίνονται και αφήνονται με το άρθρο 16 παράγραφος 1 να οριστούν με Υπουργική Απόφαση. Ο αιτών θα πρέπει να υποβάλει την αίτηση υποχρεωτικά, λόγω υπαγωγής του και όχι για να υπαχθεί στο μηχανισμό ελέγχου. Δεν αποφασίζει ο επενδυτής, γιατί τότε δεν θα έπρεπε να τιμωρείται αν αποφασίσει να μην υπαχθεί. Ο νόμος τον θέτει υπό έλεγχο. Δεν είναι ορθό ούτε επαρκές το παρόν πλαίσιο. Ευχαριστώ πολύ.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Ευχαριστώ πολύ κύριε συνάδελφε. Το λόγο έχει τώρα Ειδικός Αγορητής της Πλεύσης Ελευθερίας, ο κ. Αλέξανδρος Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου»): Ευχαριστώ κύριε Πρόεδρε. Θα ήθελα να ξεκινήσω παρατηρώντας ότι έχουμε ένα νομοσχέδιο μπροστά μας, το οποίο εφαρμόζει έναν κανονισμό της Ευρωπαϊκής Ένωσης, αλλά αυτό γίνεται με έναν πάρα πολύ περίεργο τρόπο. Οι κανονισμοί, όπως είπε η κυρία Μανωλάκου εκ μέρους του ΚΚΕ, οι κανονισμοί της Ευρωπαϊκής Ένωσης, διαφέρουν από τις οδηγίες, στο ότι πρέπει να εφαρμόζονται αυτούσιοι. Εδώ έχουμε μία πολύ ελεύθερη ερμηνεία του κανονισμού αυτού, με αποτέλεσμα να δημιουργούνται πάρα πολλά πρακτικά και ουσιαστικά προβλήματα, αναφορικά με τον έλεγχο των ξένων άμεσων επενδύσεων, που προέρχονται στη χώρα μας από πηγές, από κράτη, τα οποία δεν είναι κράτη μέλη της Ευρωπαϊκής Ένωσης. Θα γίνω πιο συγκεκριμένος. 
Η συνοδευτική έκθεση του νομοσχεδίου από την ομάδα εργασίας της ΟΚΕ, της Οικονομικής και Κοινωνικής Επιτροπής, δίνει πολλά χρήσιμα στατιστικά στοιχεία για τις άμεσες ξένες επενδύσεις στην Ελλάδα τα τελευταία χρόνια. Μία πολύ ενδιαφέρουσα στατιστική που δίνει είναι ότι, αν εξαιρέσουμε τις πολυεθνικές, τις άμεσες ξένες επενδύσεις, δηλαδή, που έρχονται στην Ελλάδα από την Ευρώπη, οι υπόλοιπες αποτελούν το 45% των περίπου 7 δισεκατομμυρίων που εισήλθαν στη χώρα μας με τη μορφή άμεσων ξένων επενδύσεων το 2024. Προσέξτε τώρα. Από αυτό το 45%, οι πολυεθνικές είναι  της Ευρωπαϊκής Ένωσης, δεν υπάγονται σε αυτό το νομοσχέδιο. Το λέω για όσους μας παρακολουθούν. Από αυτό το 45%, σχεδόν το 90% είναι άμεσες ξένες επενδύσεις που έρχονται από την Ασία και όχι από τη βόρεια Αμερική, όπως θα περίμενε κανείς. 
Με άλλα λόγια, υπάρχει εδώ κάτι πραγματικά εντυπωσιακό στο μοντέλο της προσέλκυσης άμεσων ξένων επενδύσεων από τη χώρα μας, τα τελευταία χρόνια, το οποίο η κυβέρνηση δεν το υπογραμμίζει. Είναι το τρομερά μεγάλο μερίδιο που παίρνουν οι επενδύσεις από κράτη της Ασίας. Θα επανέλθω σε ένα θέμα που τέθηκε στη συζήτηση και που αποτελεί σοβαρό κοινωνικό ζήτημα, πρώτης τάξεως νομίζω, γιατί εμπίπτει στο ζήτημα της κρίσης του κόστους ζωής και της ακρίβειας. Ακόμα πιο εντυπωσιακό είναι, ότι από τις άμεσες ξένες επενδύσεις για το 2024, σχεδόν οι μισές, λίγο πιο κάτω από τις μισές, είναι επενδύσεις από το εξωτερικό στην ακίνητη περιουσία. Αυτό λέει η συνοδευτική έκθεση του νομοσχεδίου από την Οικονομική και Κοινωνική Επιτροπή. Σχεδόν οι μισές. Η συντριπτική πλειονότητα αυτού του τμήματος, είναι επενδύσεις από χώρες της Ασίας και με βάση αυτά τα στοιχεία που μας δώσατε εδώ, σας διαβάζω.
Από τις πρώτες 11 χώρες που επενδύουν στην ακίνητη περιουσία, πρώτη είναι το Χονγκ Κονγκ, τρίτη η Τουρκία, έπεται λίγο μετά το Ισραήλ, τα Ηνωμένα Αραβικά Εμιράτα, η Σιγκαπούρη. Αυτοί είναι τεράστιοι επενδυτές. Όλοι μαζί επενδύουν περισσότερο από ένα δισεκατομμύριο, κοντά στο ένα τέταρτο των άμεσων ξένων επενδύσεων που έρχονται στη χώρα και είναι ακόμη πιο μεγάλο το ποσοστό, αν εξαιρέσουμε τις άμεσες ξένες επενδύσεις που έρχονται από την Ευρωπαϊκή Ένωση. Τώρα, είναι γεγονός, όπως ειπώθηκε πριν, ότι το νομοσχέδιο δεν αναφέρει τις επενδύσεις στην ακίνητη περιουσία και στη γη, ως επενδύσεις που μπορούν να χαρακτηριστούν ευαίσθητες για την εθνική ασφάλεια και τη δημόσια τάξη ή πολύ ευαίσθητες. Δεν υπάγονται. 
        Η Οδηγία της Ευρωπαϊκής Ένωσης, όμως, κύριε Υφυπουργέ, στο άρθρο 4, παράγραφος α΄, αναφέρεται σε εγκαταστάσεις ευαίσθητου χαρακτήρα, καθώς και σε γη και ακίνητα. Αυτό το παραλείπετε και όλο αυτό το νομοσχέδιο εστιάζει, το ζήτημα των άμεσων ξένων επενδύσεων, στην ασφάλεια, σε θέματα όπως είναι, ο κυβερνοχώρος, όπως είναι η αμυντική βιομηχανία κ.λπ., ενώ εδώ έχουμε ένα πάρα πολύ ουσιαστικό μέρος των άμεσων ξένων επενδύσεων που έρχονται στη χώρα, κυρίως από ασιατικές χώρες. Τρίτη, επαναλαμβάνω, είναι η Τουρκία, σε πολύ υψηλή κατάταξη είναι το Ισραήλ, χώρες, δηλαδή, οι οποίες έχουν και γεωπολιτική σημασία για την Ελλάδα και, όμως, έχετε φροντίσει, ερμηνεύοντας έτσι – και, πραγματικά, απορώ, σε ποια νομική βάση - την εφαρμογή του Κανονισμού, να αφήσετε έξω αυτό το κρίσιμο σημείο. Δεν θα έπρεπε αυτό να συμβαίνει.
Τώρα, αναφορικά με τον τρόπο εφαρμογής του Κανονισμού, όπως προβλέπεται από το νομοσχέδιο, έχετε δημιουργήσει έναν εθνικό μηχανισμό, ο οποίος είναι επικουρικός στον μηχανισμό της Ευρωπαϊκής Ένωσης, για τον έλεγχο και την παρακολούθηση των άμεσων ξένων επενδύσεων. Αυτός υπάγεται στη Διεύθυνση Β1 του Υπουργείου Εξωτερικών και βρίσκεται υπό την εποπτεία της Διϋπουργικής Επιτροπής, με το ακρωνύμιο Δ.Ε.Ε.Α.Ξ.Ε..
 Η Έκθεση της ΟΚΕ, της Οικονομικής και Κοινωνικής Επιτροπής που συνοδεύει το νομοσχέδιο, λέει κάτι, το οποίο σας είπαμε κι εμείς στην πρώτη συνεδρίαση της Επιτροπής. Ότι ο μηχανισμός είναι ανεπαρκής υπό τη Διεύθυνση Β1 του Υπουργείου Εξωτερικών. Αυτή είναι μια Διεύθυνση η οποία, πιθανότατα, είναι υποστελεχωμένη. Είχαμε πριν από λίγους μήνες εδώ ένα νομοσχέδιο για την αναδιάρθρωση του Υπουργείου Εξωτερικών κι αυτό που φάνηκε ξεκάθαρα στη συζήτηση του νομοσχεδίου, στο οποίο ήμουν Εισηγητής, είναι ότι οι υπηρεσίες του Υπουργείου Εξωτερικών είναι ήδη υποστελεχωμένες. Και έρχεστε να τους επιφορτίσετε τώρα με ένα νέο καθήκον από αυτόν τον Κανονισμό, χωρίς να προβλέπετε τίποτα όσον αφορά την πρόσληψη και εξειδικευμένου προσωπικού, διότι χρειάζεται προσωπικό με εξειδικευμένες γνώσεις στο Υπουργείο Εξωτερικών για να μπορεί να ελέγχει τις άμεσες ξένες επενδύσεις, αλλά δεν προβλέπετε καν τον διορισμό επιπλέον προσωπικού.
Σας αναφέρω στη σελίδα 25, η Έκθεση της Οικονομικής και Κοινωνικής Επιτροπής που συνοδεύει το νομοσχέδιο και την οποία ζητήσατε, λέει, ότι «πρέπει ο μηχανισμός να  λάβει πρόνοιες για την ενίσχυση του μηχανισμού». Επίσης, λέει στην ίδια σελίδα ότι «χρειάζεται να υπάρχει στελέχωση των επιφορτισμένων υπηρεσιών, με προσωπικό υψηλής ειδίκευσης». Αυτά δεν προβλέπονται στο νομοσχέδιο και πραγματικά απορούμε. Θα επιφορτίσετε, δηλαδή, τους υφιστάμενους υπαλλήλους και τις υπηρεσίες που υπάρχουν, με τα καθήκοντα αυτά, χωρίς να τους ενισχύετε; Κι αυτό είναι, επιπλέον, ένα ουσιαστικό ζήτημα, γιατί δεν είναι μόνο θέμα του ποιος αναλαμβάνει και κάτω από ποιες συνθήκες. 
Η αίσθησή μας, κύριε Υφυπουργέ και θα είμαι ειλικρινής, είναι ότι έχετε αποφασίσει να εφαρμόσετε έναν εθνικό μηχανισμό παρακολούθησης των άμεσων ξένων επενδύσεων, επειδή το κάνει σχεδόν, πλέον, όλη η Ευρώπη και το κάνετε για τα μάτια. Αναρωτιέμαι με το νομοσχέδιο αυτό, ποια υπηρεσία και με ποιο θάρρος θα μπορέσει να σταθεί και να πει ότι αυτή η άμεση ξένη επένδυση απειλεί τα εθνικά συμφέροντα και πρέπει να παρθεί η απόφαση να αναστραφεί ή να ακυρωθεί. Δεν νομίζω ότι έχετε προνοήσει, ούτως ώστε, να επιλεγεί ένα προσωπικό με τις κατάλληλες γνώσεις, την κατάλληλη ανεξαρτησία, για να λάβει τέτοια απόφαση. Αναρωτιέμαι, πότε και αν ποτέ θα ενεργοποιηθεί η διαδικασία εδώ, απέναντι σε κάποια πολυεθνική επιχείρηση. 
Αναφορικά, τώρα, με άλλες πλευρές της εφαρμογής του Κανονισμού, μας δημιουργεί, πραγματικά, απορία το γεγονός, ότι για τον έλεγχο των επιχειρήσεων αυτών  προβλέπεται και στο άρθρο 8 και στο άρθρο 15 για τις κυρώσεις στις οποίες θα επανέλθω,  ακρόαση με εκπροσώπους αυτών των επιχειρήσεων, για να ενημερωθεί καλύτερα η υπηρεσία του Υπουργείου Εξωτερικών για τις συνθήκες και τις επενδύσεις αυτής της επιχείρησης. 
Σκεφτήκατε, ιδίως τη στιγμή που παίρνετε μια πιο, αν θέλετε, ελαστική προσέγγιση στην εφαρμογή αυτού του Κανονισμού, σκεφτήκατε μήπως να υπάρχει πρόβλεψη για την ακρόαση συνδικαλιστών;
 Το λέω αυτό, διότι για μια άλλη πολυεθνική η οποία δεν υπάγεται σε αυτό το νομοσχέδιο, διότι είναι ιταλική πολυεθνική, που επένδυσε στους σιδηροδρόμους, ή μάλλον δεν επένδυσε για να είναι ακριβής στους σιδηροδρόμους, αλλά αναμενόταν να επενδύσει στους σιδηροδρόμους, οι βασικές διαμαρτυρίες πριν από το έγκλημα των Τεμπών έρχονταν από συνδικαλιστές τους οποίους, βεβαίως, η κυβέρνησή  σας απαξίωνε μέχρι που συνέβη το έγκλημα και μάθαμε τελικά πόσο λάθος ήταν, ενδεχομένως εσείς να μην μάθετε αλλά η υπόλοιπη κοινωνία έχει μάθει, πόσο λάθος είναι να απαξιώνονται οι συνδικαλιστές και η γνώμη των συνδικαλιστών με την στερεοτυπική εντύπωση, ότι ως συνδικαλιστές μόνο παράπονα θα κάνουν. Έλεγαν την αλήθεια. Ήταν σε εγρήγορση τη στιγμή που η διοίκηση της επιχείρησης δεν ήταν και τη στιγμή που η κυβέρνηση δεν ήταν σε εγρήγορση και έτσι χάθηκαν οι ζωές των 57 αυτών κυρίως νέων ανθρώπων. Οπότε θα παρακαλούσαμε εδώ να υπάρχει μια πρόνοια ούτως ώστε η ακρόαση να επεκτείνεται πέρα από τα στελέχη των πολυεθνικών επιχειρήσεων και να συμπεριλαμβάνει εργαζόμενους οι οποίοι γνωρίζουν πώς λειτουργεί επιχείρηση. Αυτό αν θέλετε να κάνετε πραγματικό έλεγχο και όχι εικονικό έλεγχο.
Έρχομαι τέλος στις κυρώσεις των άρθρων 14 και 15. Υπάρχουν και άλλα θέματα τα οποία θα τα φυλάξουμε για την τελευταία συνεδρίαση, αλλά θα αναφερθώ στις κυρώσεις. Οι κυρώσεις αν δεν τηρηθεί η γραφειοκρατική διαδικασία που προβλέπεται μπορεί πράγματι να φτάσει στο σημείο του να διακοπεί ή να αναστραφεί μερικώς η επένδυση. Ωστόσο στη διάρκεια της ακρόασης φορέων, την οποία άκουσα στο ήμισυ γιατί έγινε καθώς λάμβανε χώρα η επετειακή συνεδρίαση στην Ολομέλεια για την Γενοκτονία των Ποντίων στην οποία συμμετείχα, στο μέρος αυτό που άκουσα,  οι φορείς εξέφρασαν ενστάσεις απέναντι στο γεγονός ότι προβλέπει το νομοσχέδιο αναστροφή της επένδυσης. Αυτό είναι ένας πάρα πολύ αόριστος όρος και είπαν μάλιστα ότι είναι πάρα πολύ δύσκολο να προσδιοριστεί κατά πόσο θα αναστραφεί η επένδυση και εν πάση περιπτώσει κατά πόσο θα τηρηθεί η διαδικασία αναστροφής. 
Σε κάθε περίπτωση αυτά προβλέπονται ως κυρώσεις στο άρθρο 14 αλλά είναι πάρα πολύ, αν θέλετε, δρακόντειες κυρώσεις, οι οποίες δύσκολα θα μπορούσαν να εφαρμοστούν.  Στο άρθρο 15 αν δεν επέλθει η αναστροφή ή ακύρωση της επένδυσης διότι δεν προσκομίστηκαν κάποια δικαιολογητικά που θα μπορούσαν να βοηθήσουν την διαδικασία ελέγχου της επένδυσης αυτής, τα πρόστιμα προβλέπονται από 5.000 μέχρι 50.000 ευρώ. Αυτά δεν είναι σοβαρά πρόστιμα όταν εμπλέκονται τεράστια οικονομικά συμφέροντα πολυεθνικών επιχειρήσεων που επενδύουν στη χώρα μας. Είναι πρόστιμα τα οποία κάθε επιχείρηση θα είναι έτοιμη να ρισκάρει αν θέλει να παρακάμψει τον έλεγχο που προβλέπει αυτό το νομοσχέδιο και αυτός ο Κανονισμός. Θα έπρεπε νομίζουμε να αυξήσετε τα πρόστιμα ούτως ώστε να υπάρχει μια πραγματικά αυστηρή διαδικασία ελέγχου και όχι να έχετε υπερβολικά αυστηρά πρόστιμα ακύρωσης ή αναστροφής, τα οποία δεν μπορεί να χρησιμοποιήσει κανείς και μετά από πάρα πολύ χαμηλά οικονομικά πρόστιμα τα οποία δεν θα πειράξουν καθόλου τις επιχειρήσεις αυτές και δεν θα τις αποτρέψουν από το να παρακάμψουν και να εξαπατήσουν τις αρχές όσον αφορά τον έλεγχο των επενδύσεών τους σε τομείς ευαίσθητους και πολύ ευαίσθητους στην δημόσια τάξη και στην ασφάλεια.
Σταματώ εδώ, κύριε Πρόεδρε, επειδή έχω υπερβεί τον χρόνο. Έχουμε και άλλες ενστάσεις για τον τρόπο με τον οποίο έχει ενσωματωθεί ο Κανονισμός στο νομοσχέδιο αυτό αλλά θα τις φυλάξουμε για την 4η  συνεδρίαση.
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Ευχαριστώ κύριε συνάδελφε. 
 Το λόγο έχει ο Ειδικός Αγορητής της Κ.Ο. «Σπαρτιάτες», ο κ. Αλέξανδρος Ζερβέας.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):  Ευχαριστώ κύριε Πρόεδρε.
Κύριε Υφυπουργέ, κυρίες και κύριοι βουλευτές, το παρόν σχέδιο νόμου του Υπουργείου Εξωτερικών με τίτλο «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης» επιχειρεί να ευθυγραμμίσει το ελληνικό με το ενωσιακό δίκαιο.
 Η πρώτη επισήμανσή μας είναι ότι δεν πρόκειται για αυτούσια μεταφορά του περιεχομένου του Κανονισμού στην ελληνική έννομη τάξη. 
Επομένως, δίνεται η δυνατότητα στον νομοθέτη χωρίς να αλλάξει την ουσία του κανονισμού, να προσθέσει στοιχεία τα οποία να ταιριάζουν με τις απαιτήσεις της ελληνικής πραγματικότητας. 
Δεύτερη επισήμανση μας, αποτελεί το ανησυχητικό γεγονός της επιλεχθείσας αοριστίας στο παρόν σχέδιο νόμου σχετικά με τους λόγους ασφαλείας ή δημοσίας τάξεως, για τους οποίους θα δίνεται η άδεια στους ελεγκτικούς μηχανισμούς να ασκήσουν έλεγχο στις άμεσες ξένες επενδύσεις. 
Τρίτη επισήμανση. Η ΟΚΕ, δηλαδή Οικονομική και Κοινωνική Επιτροπή της Ελλάδος κρούει τον κώδωνα του κινδύνου για την αγορά ακινήτων από πολίτες βουλγαρικής και τουρκικής καταγωγής στον Έβρο. Συμμερίζεται μάλιστα τις εκπεφρασμένες ανησυχίες αξιωματούχων της τοπικής αυτοδιοίκησης στον Έβρο, οι οποίοι έκαναν λόγο για αθόρυβο εποικισμό. Εξίσου ανησυχητικές θεωρεί και τις αγορές ακινήτων από πολίτες τουρκικής καταγωγής στα νησιά του ανατολικού Αιγαίου. 
Τέταρτη επισήμανση. Δεν υφίσταται πρόβλεψη ελέγχου για επενδύσεις πραγματοποιούμενες μέσω θυγατρικών εντός της Ευρωπαϊκής Ενώσεως, ελεγχόμενες από επενδυτές τρίτων χωρών. 
Πέμπτη επισήμανση. Τι θα γίνει με τις ήδη υπάρχουσες τουρκικών συμφερόντων επενδύσεις στην Ελλάδα; Θα υπάρξει επανέλεγχος; Ενδεικτικά αναφέρω την επένδυση του ομίλου Koc σε συνεργασία με τη Follie Follie στη μαρίνα Μυτιλήνης αναλαμβάνοντας τη διαχείρισή της για 40 χρόνια. Η τουρκική AKFEN HOLDING φέρεται να έχει επενδύσει 20 εκατ. ευρώ για τουριστική ανάπτυξη στη Χίο. Η AKFEN Holding, η LIMA Holding και η YILDIRIM Holding έχουν επενδύσει στην ενέργεια με αναφορές για αιολικά και φωτοβολταϊκά πάρκα σε νησιά. 
Τέλος υπάρχει το μέγα ζήτημα της Ziraat Bankası. Η εν λόγω τράπεζα διατηρεί ελληνική θυγατρική με υποκαταστήματα σε Κομοτηνή και Ξάνθη. Έχουν εκφραστεί ανησυχίες για τη μη δημοσίευση ισολογισμού από το 2020 και υπάρχουν ισχυρισμοί ότι διευκολύνει την απόκτηση ακινήτων στη Θράκη με δάνεια χαμηλού επιτοκίου. Ευελπιστούμε ότι θα εξεταστεί πάλι αυτό το ζήτημα της παρουσίας αυτής της συγκεκριμένης τράπεζας στην τόσο ευαίσθητη περιοχή της Θράκης μας. 
Πάμε τώρα στην κατ’ άρθρον συζήτηση. Στο άρθρο 1 όπου γίνεται αναφορά στην προστασία της ασφάλειας και της δημοσίας τάξεως από τον κίνδυνο που ενδέχεται να συνιστούν ορισμένες άμεσες ξένες επενδύσεις για τη χώρα, πρέπει να προστεθεί παράγραφος στην οποία να ορίζεται σαφώς το πλαίσιο σχετικά με το ποιος ή ποιοι παράγοντες συνιστούν κίνδυνο για την ασφάλεια και τη δημόσια τάξη. Άλλωστε ο ευρωπαϊκός κανονισμός αναφέρει ρητώς ότι είναι σκόπιμο να προβλεφθεί ένας κατάλογος παραγόντων που θα μπορούν να λαμβάνονται υπόψη όταν αποφασίζεται αν μία άμεση ξένη επένδυση είναι πιθανόν να θίξει την ασφάλεια ή τη δημόσια τάξη. Ο κατάλογος των παραγόντων που μπορεί να θεωρηθεί ότι θίγουν την ασφάλεια ή τη δημόσια τάξη θα πρέπει να παραμείνει ενδεικτικός. 
Στο άρθρο 6 πρέπει να προστεθεί παράγραφος, η οποία να αναφέρει ότι απαγορεύεται η οποιαδήποτε άμεση επένδυση σε παραμεθόριες περιοχές η οποία προέρχεται από ξένη χώρα ή πολίτη ξένης χώρας που απειλεί με πόλεμο την ελληνική δημοκρατία σε περίπτωση ασκήσεως των κυριαρχικών της δικαιωμάτων ή σχετίζεται με χρηματοδότηση τρομοκρατικών οργανώσεων. Στο ίδιο άρθρο σε νέα παράγραφο πρέπει να προστεθεί και η πρόταση της ΟΚΕ, η οποία είναι η εξής «Η νομοθετική πρωτοβουλία καλείται να ενσωματώσει πολιτικές αναστροφής της αγοράς γαιών και ακινήτων από τρίτες χώρες ή πολίτες τρίτων χωρών σε παραμεθόριες περιοχές». Θεωρούμε ότι αποτελεί επιτακτική ανάγκη η πρόβλεψη απαγόρευσης αγοράς ακινήτων και γαιών από τούρκους πολίτες στις περιοχές αυτές. 
Επίσης στο άρθρο 6, παράγραφος 1, εδάφιο γ, πρέπει να αφαιρεθεί η έκφραση «τουλάχιστον δέκα τοις εκατό (10%)».
Η δυνατότητα κατοχής του δέκα τοις εκατό (10%) επιχειρήσεων που δραστηριοποιούνται σε ιδιαιτέρως ευαίσθητους τομείς, όπως άμυνας και εθνικής ασφάλειας, κυβερνοασφάλειας, τεχνητής νοημοσύνης, λιμενικές υποδομές, κρίσιμες υποθαλάσσιες υποδομές, τουριστικές υποδομές, σε παραμεθόριες περιοχές, παρέχει τη δυνατότητα στον επενδυτή της προσβάσεως, σε κρίσιμες για τη λειτουργία των επιχειρήσεων, πληροφορίες. 
Στο άρθρο 8, η Διυπουργική Επιτροπή Ελέγχου Άμεσων Ξένων Επενδύσεων πρέπει να εισηγείται, κατά τη γνώμη μας, στην αρμόδια Επιτροπή Εξωτερικών Υποθέσεων και Εθνικής Άμυνας την έγκριση ή την απαγόρευση των επενδύσεων τρίτων χωρών και όχι κατευθείαν στον Υπουργό Εξωτερικών. 
Πρέπει λοιπόν να προστεθεί η δυνατότητα Κοινοβουλευτικού ελέγχου των εισηγήσεων της εν λόγω Επιτροπής και επίσης, θεωρούμε, όπως ζήτησε και ο κ. Σταύρου, Α’ Αντιπρόεδρος του Συνδέσμου Βιομηχανιών Ελλάδος ότι πρέπει να συμμετέχουν και οι κοινωνικοί εταίροι στην τελική απόφαση.
 Όσον αφορά τη Β1 Διεύθυνση, έχουμε αμφιβολίες στο κατά πόσο το υπάρχον προσωπικό είναι σε θέση να φέρει εις πέρας το βαρύ έργο, το οποίο έχει επωμιστεί. 
Τέλος, στους ευαίσθητους ή ιδιαιτέρως ευαίσθητους τομείς πρέπει να προστεθούν τομείς, οι οποίοι αν και αναφέρονται στον Κανονισμό δεν συμπεριλήφθηκαν στο σχέδιο νόμου για λόγους που δεν κατανοώ. Οι τομείς αυτοί είναι της ύδρευσης, των πρώτων υλών, της επεξεργασίας και αποθηκεύσεως δεδομένων, της επισιτιστικής ασφαλείας και των μέσων ενημερώσεως. 
Σας ευχαριστώ πολύ. 
ΙΩΑΝΝΗΣ ΑΝΔΡΙΑΝΟΣ (Προεδρεύων της Επιτροπής): Εμείς ευχαριστούμε.
Τον λόγο έχει ο Υφυπουργός Εξωτερικών, κ. Αναστάσιος(Τάσος) Χατζηβασιλείου.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Ευχαριστώ πολύ, κύριε Πρόεδρε.
 Πρώτα απ’ όλα επιτρέψτε μου, γιατί σήμερα είναι η 19η Μαΐου, να αναφέρω και εγώ ότι η Γενοκτονία των Ελλήνων του Πόντου είναι μία από τις μαύρες σελίδες όχι μόνο της Ελληνικής αλλά της παγκόσμιας ιστορίας. Και όποιος αρνείται το γεγονός αυτό πολύ απλά αρνείται την ίδια την ιστορική πραγματικότητα. Και χαίρομαι γιατί σήμερα οι σύγχρονοι Πόντιοι, απανταχού της γης, διαφυλάττουν την ιστορία, την παράδοση, κυρίως τον πολιτισμό των προγόνων τους.
Περνάω τώρα στο νομοσχέδιο. Για άλλη μια φορά θα ευχαριστήσω τους συναδέλφους για τις προτάσεις που έχουν καταθέσει αλλά και τους Φορείς που είδαμε νωρίτερα. Θέλω λοιπόν να προσπαθήσω να απαντήσω σε όλα, γιατί τα έχω σημειώσει με λεπτομέρεια.
 Υπενθυμίζω λοιπόν ότι το νομοσχέδιο αυτό δεν έρχεται για να εξακριβώσει την πηγή του χρήματος. Δεν είναι αυτός ο σκοπός του Κανονισμού. Σκοπός μας είναι να εξακριβώσει το ποιόν και την προέλευση του πιθανού, του δυνητικού επενδυτή.
 Η πηγή του χρήματος του επενδυτή δεν αφορά το νομοσχέδιο, το μηχανισμό ή εμάς, αφορά την Αρχή Καταπολέμησης της Νομιμοποίησης  Εσόδων από Εγκληματικές Δραστηριότητες και αν η Διυπουργική Επιτροπή στο μέλλον, αντιληφθεί ότι υπάρχει λόγος να ενημερωθεί ή να κληθεί η Αρχή Καταπολέμησης της Νομιμοποίησης  Εσόδων από Εγκληματικές Δραστηριότητες, τότε θα το πράξει, μην  έχετε καμία αμφιβολία γι’ αυτό. Άλλωστε, το νομοσχέδιο είναι σαφές. Η ΔΕΕΑΞΕ μπορεί να καλεί διαφόρους φορείς, αν χρειαστεί και την ΕΥΠ και το ΕΣΡ για τα μέσα ενημέρωσης. Οποτεδήποτε λοιπόν προκύψει ανάγκη μπορεί να κληθεί οποιοσδήποτε φορέας να δώσει τη γνώμη του. 
Φτιάχνουμε λοιπόν σήμερα ένα σύγχρονο νόμο ανταποκρινόμενο στις σύγχρονες εξελίξεις. Και επειδή όπως ειπώθηκε και πριν, αναμένουμε το νέο Κανονισμό από την Ευρωπαϊκή Ένωση τα επόμενα δύο περίπου χρόνια, ερχόμαστε και λέμε ότι το παράρτημα θα μπορεί να τροποποιείται με ΚΥΑ ούτως ώστε να ανταποκρίνεται σε κάθε τρέχουσα εξέλιξη. 
Υπάρχει χρόνος προσαρμογής, γι’ αυτό, θα αξιοποιηθεί από όλα τα Κράτη Μέλη, όταν θα έχουμε το νέο Κανονισμό. Σήμερα ουδείς είναι έτοιμος ούτε συμβατός στην Ευρωπαϊκή Ένωση. Αντιθέτως εμείς σήμερα ενσωματώνουμε ήδη στο νομοσχέδιο στοιχεία του μελλοντικού Κανονισμού. Ένα παράδειγμα θα σας δώσω που είναι πολύ σημαντικό, ο Έλεγχος των Ενδοενωσιακών Επενδύσεων. Άρα λοιπόν έρχεται το Υπουργείο Εξωτερικών και ο Υπουργός ο κ. Γεραπετρίτης, ο οποίος έχει την ευθύνη του νομοσχεδίου, να ενσωματώσει από τώρα πολλές από τις προβλέψεις του μελλοντικού Κανονισμού ούτως ώστε να είμαστε προετοιμασμένοι για το μέλλον. 
Σε ό τι αφορά αναφορές για το ποιος παίρνει τις αποφάσεις να ξεκαθαρίσουμε κάτι, η β1 δεν είναι η Διυπουργική Επιτροπή Ελέγχου των ΑΞΕ. Η Β1 είναι μια διεύθυνση του Υπουργείου Εξωτερικών, η οποία θα έχει τον ρόλο της γραμματειακής - συντονιστικής υποστήριξης. Δεν θα λαμβάνει αποφάσεις η β1 ούτε θα έχει την ευθύνη για τη διαδικασία αυτή. Θα συγκεντρώνει, τα αιτήματα και θα τα στέλνει στη ΔΕΕΑΞΕ, ούτως ώστε εκείνη να τα εξετάσει και να εισηγηθεί στον Υπουργό. Ναι η Β1, όπως και άλλες Διευθύνσεις του Υπουργείου Εξωτερικών χρειάζονται επιπλέον προσωπικό και είναι στα άμεσα σχέδια του Υπουργείου Εξωτερικών να προχωρήσει στην κίνηση αυτή. Ήδη ετοιμάζεται και μια νέα προκήρυξη για περισσότερους υπαλλήλους του Υπουργείου Εξωτερικών, ούτως ώστε να δει το φως της δημοσιότητας το επόμενο διάστημα. Άρα, λοιπόν, να μην συγχέουμε τη Β1 με τη ΔΕΕΑΞΕ. Άλλο πράγμα η διεύθυνση, άλλο πράγμα η Διυπουργική επιτροπή. 
Επίσης, ακούστηκε και από τον κ. Καζαμία, ότι ο μηχανισμός μας εφαρμόζει τον Κανονισμό α λα καρτ ή δεν εφαρμόζει όλα όσα προβλέπει ο Κανονισμός. Πάλι εδώ να κάνω μια διευκρίνιση. Ο Κανονισμός δίνει την ελευθεριότητα σε κάθε κράτος μέλος να κινηθεί με ευελιξία και να σχεδιάσει τον δικό του εθνικό μηχανισμό. Επομένως, η κυβέρνηση σήμερα έρχεται και εφαρμόζει τον Κανονισμό αυτό με τον καλύτερο δυνατό τρόπο, σας είπα και νωρίτερα, λαμβάνοντας υπόψη ζητήματα που αναφέρονται και στο μέλλον.
 Σε ό τι αφορά, λοιπόν, τη συνεργασία με εθνικούς μηχανισμούς, η κυρία Μανωλάκου το έθεσε νωρίτερα, να σας πω το εξής, όποια χώρα δεν έχει σήμερα εθνικό μηχανισμό ελέγχου τότε παίρνει ενημέρωση από την Κομισιόν, από τον κοινό μηχανισμό. Έτσι, λοιπόν, λειτουργούν μέχρι σήμερα. Για παράδειγμα, η περίπτωση εξαγοράς της ιταλικής Piaggio από εταιρεία τουρκικών συμφερόντων, όπου εκεί ενεργοποιήθηκε ο ευρωπαϊκός μηχανισμός και εμείς, όπως γνωρίζετε, συμμετέχουμε ως χώρα στη διαδικασία αυτή καταθέτοντας, μαζί με άλλα κράτη μέλη, τις δικές μας θέσεις ή παρατηρήσεις, όπως έχουμε κάνει και θα κάνουμε στο μέλλον μέχρι να συσταθεί ο δικός μας εθνικός μηχανισμός. Άρα, λοιπόν, υπάρχει φίλτρο ασφαλείας σε ευρωπαϊκό επίπεδο και όπου δεν υπάρχει εθνικός μηχανισμός, έρχεται ο ευρωπαϊκός μηχανισμός για να κάνει τη δουλειά. 
Σε ό τι αφορά άλλα σημαντικά ζητήματα, τα οποία έχουν τεθεί από συναδέλφους, αλλά και από φορείς νωρίτερα, θα θίξω τα μέτρα μετριασμού. Θέλω να είμαι και εδώ ξεκάθαρος. Μέτρα μετριασμού των επενδύσεων δεν μπορούν να περιγραφούν εξαντλητικά στο παρόν νομοσχέδιο. Η ΔΕΕΑΞΕ πρέπει να είναι ευέλικτη. Θα συνεργάζεται προφανώς με κάθε επενδυτή σε όλα τα στάδια της επένδυσης, δηλαδή του ελέγχου για όποιο ζήτημα προκύψει. Επιφυλασσόμαστε μήπως τα μέτρα μετριασμού περιγράφουν αργότερα με δευτερογενή νομοθεσία, για δύο λόγους. Πρώτα από όλα γιατί θέλουμε να διατηρηθεί η ευελιξία στον μηχανισμό και δεύτερον να κρατήσουμε το φιλοεπενδυτικό κλίμα που έχει οικοδομήσει η κυβέρνηση αυτά τα τελευταία 6 χρόνια. 
Σε ότι αφορά τα ζητήματα διαδικασίας να σας πω το εξής. Ακούστηκε και πάλι νωρίτερα ότι ενδεχομένως ο μηχανισμός έχει μία αντιεπενδυτική διάσταση. Το είπα και στην προηγούμενη συνεδρίαση της Επιτροπής, θα το επαναλάβω και σήμερα. Όχι, δεν ισχύει αυτό. Πρώτα απ’ όλα ο μηχανισμός αυτός είναι ξεκάθαρος και διαφανής.  Ο δυνητικός επενδυτής θα έχει πλήρη εικόνα από πριν ποιοι είναι οι κανόνες, ποιοι είναι οι νόμοι και ποιο είναι το πλαίσιο που διέπει τις επενδύσεις στην Ελλάδα. Άρα, θα γνωρίζει και θα ξέρει πώς και πού πρέπει να κινηθεί. Στο μεταξύ να σας πω ότι αυτό υπάρχει σε πολλές άλλες χώρες, επομένως οι επενδυτές έχουν πλήρη επίγνωση ότι στις προηγμένες οικονομίες λειτουργούν μηχανισμοί ελέγχου και άρα δεν το βλέπουν αυτό ως μία αιτία αποεπένδυσης ή απομάκρυνσης από τη χώρα αυτή. Επομένως, ούτε εδώ υπάρχει ζήτημα.
 Σε ό τι αφορά τις παραμεθόριες περιοχές, που το έχετε θέσει αρκετοί εδώ και αρκετή ώρα, θα επαναλάβω το εξής. Προφανώς και μας απασχολεί η διαδικασία επενδύσεων από ξένα κεφάλαια σε περιοχές εθνικά ευαίσθητες. Ήδη συζητήσαμε την προηγούμενη φορά για το θέμα της Θράκης.
	Υπενθυμίζω, λοιπόν, ότι ο ίδιος ο Πρωθυπουργός έχει δώσει για το θέμα σαφείς οδηγίες στα συναρμόδια Υπουργεία, προκειμένου να προχωρήσουν σε ενδελεχείς έρευνες και στις αναγκαίες τροποποιήσεις του ρυθμιστικού πλαισίου πάντοτε μέσα στο πλαίσιο του προβλεπόμενου από την Ευρωπαϊκή Ένωση. Να σας θυμίσω, λοιπόν, ότι το νομοσχέδιο το οποίο συζητάμε, έχει στο περιεχόμενό του την αρμοδιότητα να ελέγχει τουριστικές επενδύσεις στις παραμεθόριες περιοχές. Παραμεθόριες περιοχές είναι και η Θράκη και τα νησιά του Βορειοανατολικού Αιγαίου, όπως αντιλαμβάνεστε. Επομένως, ναι, εμείς κάνουμε μια σημαντική κίνηση με το νομοσχέδιο αυτό και στέλνουμε μήνυμα ότι οι τουριστικές επενδύσεις στις παραμεθόριες περιοχές της χώρας μπαίνουν στον έλεγχο του μηχανισμού αυτού. Προσπαθούμε λοιπόν με κάθε τρόπο να αποτρέψουμε οποιαδήποτε κακόβουλη, δήθεν επενδυτική στρατηγική οποιουδήποτε επενδυτή, ο οποίος θέλει να έρθει εδώ και να αποκτήσει περιουσία ελληνική με αδιαφανή τρόπο για αλλότρια συμφέροντα. Ταυτόχρονα, όπως σας είπα, διατηρούμε την ευελιξία αυτή, διότι πρέπει να κρατήσουμε ζωντανό το επενδυτικό ενδιαφέρον όποιου θέλει να έρθει να επενδύσει στη χώρα μας. 
Επιστρέφω πάλι στα θέματα του Υπουργείου Εξωτερικών και της διαδικασίας για τη Β1. Να θυμίσω, λοιπόν, ότι το νομοσχέδιο αυτό διευκολύνει τη διαδικασία μετατρέποντας την όλη προσπάθεια σε one stop shop. Δηλαδή, θέλουμε, όπως είπα και πριν, η Β1 να λαμβάνει το αίτημα του επενδυτή, να το στέλνει αμέσως στη ΔΕΕΑΞΕ. Και ναι, η απόφαση θα είναι πολιτική. Το άκουσα και από τη «ΝΕΑ ΑΡΙΣΤΕΡΑ» και από την «ΠΛΕΥΣΗ ΕΛΕΥΘΕΡΙΑΣ». Η απόφαση θα είναι πολιτική, δεν συναποφασίζει ο Υπουργός Εξωτερικών με τη ΔΕΕΑΞΕ, ούτε η B1 προφανώς αποφασίζει. Η ΔΕΕΑΞΕ θα παίρνει το φάκελο, θα εισηγείται και υπουργός εξωτερικών θα είναι αρμόδιος να παίρνει την απόφαση και να τη γνωστοποιεί. Άρα, λοιπόν, δεν υπάρχει θέμα επικάλυψης αρμοδιότητας ως προς την απόφαση, διότι πάρα πολύ απλά, επαναλαμβάνω, η απόφαση αυτή θα είναι καθαρά πολιτική. 
Σε ό,τι αφορά τα πρόστιμα, να σας πω το εξής. Άκουσα με ενδιαφέρον τις παρατηρήσεις για τα πρόστιμα, τα οποία βάζουμε στο νομοσχέδιο αυτό. Ξέρετε κάτι κύριοι συνάδελφοι; Τα πρόστιμα δεν είναι να γράφονται στις «Πλάκες του Μωυσέως». Ξεκινήσαμε με μια λογική θέτοντας ένα συγκεκριμένο ύψος προστίμων στη διαδικασία αυτή. Ας αρχίσει να λειτουργεί ο μηχανισμός και είμαστε εδώ να τον παρακολουθούμε στην πράξη και να δούμε αν χρειαστεί στο μέλλον να βελτιωθεί, να αλλάξει οποιαδήποτε πρόνοια σχετικά με αυτό.
 Σε ό, τι αφορά την κοινωνική διάσταση των επενδύσεων, να σας πω ότι ο Κανονισμός της Ευρωπαϊκής Ένωσης δεν προβλέπει έλεγχο επενδύσεων σε σχέση με το τι αντίκτυπο θα έχουν. Κοινωνικό, οικονομικό, περιβαλλοντικό ή άλλο. Ο Κανονισμός έρχεται και μας λέει να ελέγχουμε τις επενδύσεις για λόγους ασφάλειας ή δημόσιας τάξης. Όμως, εμείς πάμε και ένα βήμα πιο μπροστά και σας υπενθυμίζω την παράγραφο 9, του άρθρου 8, όπου περιλαμβάνεται μία ευνοϊκή ρύθμιση για τις εξαγοραζόμενες επιχειρήσεις που βρίσκονται ή πρόκειται να περιέλθουν σε κατάσταση αδυναμίας πληρωμών ακριβώς ως ένα μέτρο προστασίας των εργαζομένων, των προμηθευτών, των πελατών τους, όλων των εμπλεκομένων λοιπόν στη διαδικασία αυτή αυτών των επιχειρήσεων. Και τι κάνουμε; Φέρνουμε προθεσμίες εξέτασης επένδυσης στο μισό, ούτως ώστε  οι διαδικασίες  να γίνουν πιο γρήγορα και να προστατεύσουμε και εμείς την αγορά από τέτοια προβλήματα. 
Σε ότι αφορά τα τρένα, επειδή ακούστηκε νωρίτερα, να σας πω το εξής. Τη Σύμβαση εξαγοράς του Σιδηρόδρομου δεν την έκανε η Κυβέρνηση της Νέας Δημοκρατίας, την έκανε η Κυβέρνηση του ΣΥΡΙΖΑ στο παρελθόν. Παρόλα αυτά, σήμερα επαναλαμβάνω ότι είναι πολύ σημαντική η κίνηση του Πρωθυπουργού να πετύχει μια νέα Συμφωνία για επενδύσεις από την ιταλική Ferrovie dello Stato Italiane στον Ελληνικό Σιδηρόδρομο. Εδώ θα σας πω εν προκειμένω ότι και αυτή η επένδυση, γιατί ακούστηκε από κάποιον νωρίτερα, προφανώς εκφεύγει του υποκειμενικού πεδίου εφαρμογής του νομοσχεδίου αυτού, διότι η Ferrovie dello Stato Italiane, από τη μία είναι ενωσιακή και από την άλλη ανήκει 100% στο ιταλικό δημόσιο. 
Επίσης, υπήρξαν αναφορές σε ότι αφορά την έννοια του ξένου επενδυτή. Θα σας πω λοιπόν ότι το νομοσχέδιο το οποίο φέρνουμε σήμερα εδώ προς συζήτηση διαλαμβάνει τέτοιες περιπτώσεις και μάλιστα υιοθετούμε μία διευρυμένη έννοια, κύριοι συνάδελφοι, του όρου «ξένος επενδυτής», που δεν περιορίζεται αποκλειστικά και μόνο σε ένα φυσικό πρόσωπο ή σε μια επιχείρηση, που προέρχεται από τρίτη μη ευρωπαϊκή χώρα.
Αντιθέτως, το νομοσχέδιο αυτό έρχεται και θέτει έναν ορισμό ιδιαίτερα επαυξημένο - θα έλεγα - ώστε να καταλαμβάνεται οποιαδήποτε αλλοδαπή οντότητα και εναρμονιζόμαστε δε, πλήρως, με το πνεύμα του νέου Κανονισμού, ο οποίος - όπως σας είπα και νωρίτερα - είναι υπό διαβούλευση και έρχεται να υιοθετήσει στο μέλλον - όπως φαίνεται από τις συζητήσεις μέχρι σήμερα - ένα διευρυμένο αντικειμενικό πεδίο ελέγχου, ώστε να καταλαμβάνει όχι μόνο τις άμεσες επενδύσεις από επιχειρήσεις τρίτων χωρών - μη ευρωπαϊκών, δηλαδή -, αλλά – προσοχή - και επενδύσεις που πραγματοποιούνται μέσω θυγατρικών εταιρειών εντός της Ευρωπαϊκής Ένωσης που ελέγχονται, τελικά, από αλλοδαπούς επενδυτές. Έρχεται, λοιπόν, η Κυβέρνηση σήμερα, για να λάβει υπόψη της και αυτό. 
Τώρα, αν με ρωτάτε «τι μπορεί να συμβαίνει με εγχώριους επενδυτές», με συγχωρείτε, αυτό αποτελεί ζήτημα εσωτερικό, του οποίου επιλαμβάνονται, αποκλειστικά, οι Ελληνικές Αρχές, η Ελληνική Αστυνομία, η ΕΥΠ κ.λπ.. Δεν είναι αντικείμενο ούτε του Υπουργείου Εξωτερικών, ούτε του παρόντος νομοσχεδίου. 
Κλείνοντας, λοιπόν, την απάντηση για το ζήτημα του ξένου επενδυτή θέλω να υπενθυμίσω ότι είναι, απολύτως, ξεκάθαρο από τη γραμματική διατύπωση που θα δείτε στο άρθρο 6 του νομοσχεδίου ότι μία άμεση ξένη επένδυση ελέγχεται, όταν πραγματοποιείται από ξένο επενδυτή κράτους-μέλους της Ευρωπαϊκής Ένωσης, ο οποίος εικάζεται ότι υπηρετεί συμφέροντα, τα οποία στρέφονται, προφανώς, κατά της Ασφάλειας και της Δημόσιας Τάξης. 
Σε ό,τι αφορά δε και στην αναφορά στο κείμενο της Καθημερινής – νομίζω ότι η κυρία Αναγνωστοπούλου το έπραξε νωρίτερα - κυρία συνάδελφε, προφανώς, είναι εύλογοι οι προβληματισμοί που έχετε θέσει για το θέμα της αξιοποίησης των λιμένων της χώρας και όλοι τους μοιραζόμαστε την αίθουσα αυτή, ωστόσο το ΥΠ.ΕΞ. δε μπορεί να τοποθετηθεί στο πλαίσιο της παρούσας συζήτησης, γιατί το θέμα είναι πολυπαραγοντικό και δεν αφορά μόνο στο Υπουργείο των Εξωτερικών. 
Μπορώ, όμως, να σας πω το εξής: Γνωρίζετε ότι τις τελευταίες ημέρες υπάρχει μία εξέλιξη στο διεθνές προσκήνιο. Αναφέρομαι στην ενδιάμεση συμφωνία μεταξύ ΗΠΑ και Κίνας για το εμπόριο. Ανακοίνωσαν έναν περιορισμό των εκατέρωθεν δασμών σε προσωρινή βάση. Είναι μια κίνηση καλής θέλησης, την οποία κι εμείς χαιρετίζουμε. Αντιλαμβάνομαι ότι υπάρχει, ακόμα, πολύς δρόμος να διανυθεί, μέχρι να δούμε πού θα καταλήξει αυτή η ιστορία, με σκοπό να αποφύγουμε έναν, προφανώς, πλήρη εμπορικό πόλεμο. 
Από εκεί και πέρα, σε ό,τι αφορά στο ζήτημα της COSCO, αντιλαμβάνεστε ότι αυτή η επένδυση, η οποία αποτυπώνει και την πολύ καλή παραδοσιακή σχέση Ελλάδας και Κίνας εδώ και πολλά χρόνια, έχει αξιολογηθεί πολλαπλώς και σε πάρα πολλές περιπτώσεις στο παρελθόν και σίγουρα όχι απερίσκεπτα, από σειρά Κυβερνήσεων - θα σας πω - διαφορετικού πολιτικού προσανατολισμού. Δηλαδή, Κυβερνήσεις εκτός από τη Νέα Δημοκρατία. Κυβέρνηση ΠΑΣΟΚ Γεωργίου Παπανδρέου, Κυβέρνηση ΣΥΡΙΖΑ και Αλέξη Τσίπρα κ.λπ.. 
Θα σας θυμίσω ότι όταν είχε έρθει εδώ ο Γουέιτζ Τζιαφού, εγώ, ήμουν πολύ νεότερος, το 2010 – διορθώστε με αν κάνω λάθος - τον είχε δεχθεί ο τότε Πρόεδρος της Δημοκρατίας, ο κ. Κάρολος Παπούλιας. Άρα, λοιπόν, αντιλαμβάνεστε ότι για να πάει ένας κινέζος αξιωματούχος στον Πρόεδρο της Δημοκρατίας, προφανώς, κάποιος έχει κάνει κάποιον έλεγχο προκειμένου να γίνει αυτή η συνάντηση.
ΙΩΑΝΝΗΣ ΑΝΔΡΙΑΝΟΣ: Υπενθυμίζω ότι ήταν στα κάγκελα, διαμαρτυρόμενος.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Συμφωνώ. Έχετε δίκιο, κ. Ανδριανέ. 
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»): Καλά, μαζί ψηφίζατε.
ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών): Άρα, λοιπόν, έρχομαι και σας λέω ότι η λειτουργία αυτή, προφανώς, έχει περάσει από πολλούς ελέγχους και να σας θυμίσω ότι η εταιρία λειτουργεί και πολλά πλοία με ελληνική σημαία, με την επωνυμία - αν δεν κάνω λάθος – «COSCO HELLAS». 
Τέλος, μία παρατήρηση ακόμα επιτρέψτε μου που έχω σημειώσει. Επειδή και πάλι ακούστηκε για τη συμμετοχή κι άλλων φορέων στη ΔΕΕΑΞΕ, να κλείσω λέγοντας σας το εξής: Πέρα από τη συμμετοχή φορέων στη ΔΕΕΑΞΕ, όπως είναι η ΕΥΠ ή η Αρχή Καταπολέμησης Εσόδων από Εγκληματική Δραστηριότητα, είμαστε ανοιχτοί στο να καλούνται στη ΔΕΕΑΞΕ και φορείς. Το ορίζει το νομοσχέδιο αυτό.
Άρα, λοιπόν, αν χρειαστεί να κληθούν έτεροι φορείς, ναι, θα μπορούν να έρχονται με δικαίωμα λόγου και προφανώς όχι δικαίωμα ψήφου, ούτως ώστε να καταθέτουν και εκείνοι τις προτάσεις τους.
 Άρα, λοιπόν, κλείνοντας, κύριε Πρόεδρε, ο μηχανισμός είναι απολύτως ξεκάθαρος. Λαμβάνει υπόψη του τωρινές και μελλοντικές προκλήσεις και δεν αφήνει κανένα σημείο σκοτεινό, μια και αποτελεί μια εξαιρετική δουλειά της Νομικής Υπηρεσίας, υπό την καθοδήγηση του κυρίου Γεραπετρίτη. 
Ευχαριστώ, κύριε Πρόεδρε. 
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Και εμείς ευχαριστούμε τον Υφυπουργό Εξωτερικών κύριο Αναστάσιο Χατζηβασιλείου. 
Κυρίες και κύριοι συνάδελφοι, ολοκληρώθηκε η 3η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Λήψη μέτρων εφαρμογής του Κανονισμού (ΕΕ) 2019/452 για τη θέσπιση πλαισίου ελέγχου άμεσων ξένων επενδύσεων στην Ένωση για λόγους ασφάλειας ή δημόσιας τάξης».
Η επόμενη συνεδρίαση και η τελευταία β’ ανάγνωση θα γίνει την Τετάρτη 21/5/2025,  στην Αίθουσα 150 του Μεγάρου της Βουλής.
Καλό σας απόγευμα.
Λύεται η συνεδρίαση.

Τέλος και περί ώρα 18.05΄ έληξε η συνεδρίαση.

